Tarbiah Ramadan: Rebutlah kelebihan yang dijanjikan!

Sekali lagi kita dipertemukan dengan bulan Ramadan yang dimuliakan. Rebutlah peluang bersama-sama menjadi hamba Allah yang diampunkan segala dosa kita dan juga beroleh ganjaran pahala yang terlalu banyak yang Allah Subhanahuwataala sediakan untuk sekalian hamba-Nya.

Sebagaimana hadis daripada Abu Hurairah RA, bahawa Nabi Sallallahualaihiwasallam bersabda:

مَنْ صَامَ رَمَضَانَ، إِيمَانًا وَاحْتِسَابًا، غُفِرَ لَهُ مَا تَقَدَّمَ مِنْ ذَنْبِهِ

“Sesiapa yang berpuasa pada bulan Ramadan dengan penuh keimanan dan pengharapan, maka akan diampunkan dosanya yang telah lalu.” [HR Bukhari (38) dan Muslim (760)]

Imam al-Hafiz Ibn Hajar al-Asqalani ketika mensyarahkan hadis ini berkata, yang dimaksudkan dengan keimanan adalah beriktikad akan hak kefarduan puasa dan dimaksudkan dengan pengharapan pula adalah memohon ganjaran daripada Allah Subhanahuwataala.

Selain itu, Imam al-Khattabi berkata, yang dimaksudkan dengan pengharapan adalah azimah iaitu seseorang itu berpuasa dalam keadaan amat mengharapkan ganjaran yang baik daripada Allah Subhanahuwataala untuk dirinya tanpa merasa berat serta panjang hari-harinya. [Rujuk Fath al-Bari, 4/115]

Justeru, betapa Ramadan ini menjadi bukti, betapa pengasih dan penyayangnya Allah Subhanahuwataala kepada kita semua.

يَا أَيُّهَا الَّذِينَ آمَنُوا كُتِبَ عَلَيْكُمُ الصِّيَامُ كَمَا كُتِبَ عَلَى الَّذِينَ مِنْ قَبْلِكُمْ لَعَلَّكُمْ تَتَّقُونَ

“Wahai orang-orang yang beriman, diwajibkan atas kamu berpuasa sebagaimana diwajibkan atas orang-orang sebelum kamu agar kamu bertakwa.” (Al-Baqarah: 183)

Tahukah kita? Siyam atau dalam bahasa Melayu disebut puasa bermaksud menahan diri daripada makan, minum dan perkara-perkara yang membatalkannya pada waktu yang ditetapkan.

Perbezaan bulan Ramadan dengan bulan-bulan yang lain ialah dalam bulan Ramadan, setiap Muslim tidak boleh makan, minum serta melakukan perkara-perkara yang membatalkan puasa.

Maka sebagai seorang Islam, tiada alasan untuk tidak berpuasa ketika telah sampai usia balighnya kecuali mereka yang telah diberikan rukhsah (keringanan) sebagaimana tercatat dalam Surah al-Baqarah ayat 184 dan 185.

Justeru, puasa merupakan salah satu ibadah yang istimewa, kerana Allah Subhanahuwataala menyandarkan kepada diri-Nya dan hanya Allah Subhanahuwataala sahaja yang mampu untuk menilainya.

Hakikatnya, mereka yang berpuasa sebenarnya sedang mendidik dan menahan diri daripada melakukan sesuatu yang membatalkan puasa, sungguhpun perkara-perkara tersebut pada asalnya adalah halal dan harus sekiranya tidak berpuasa.

Bulan Ramadan merupakan bulan tarbiah buat umat Islam. Ramadan adalah platform yang mendidik seseorang itu menjadi seorang Muslim yang benar.

Barangkali sebelum ini seseorang itu sukar mengawal bicara, mengumpat keji, tidak kisah tentang halal dan haram, tidak peduli segala maksiat dan kemungkaran di sekelilingnya dan seumpamanya yang seolah-olah sudah sebati dalam kehidupannya.

Begitulah Tarbiah Ramadaniyyah dalam membentuk mukmin yang bertakwa, yang sentiasa berwaspada terhadap titah perintah serta larangan Allah Subhanahuwataala.

Maka setelah sebulan dididik menahan diri daripada perkara yang asalnya harus, maka seharusnya semangat serta roh Ramadan ini perlu dibawa ke dalam amalan hidup seseorang mukmin sepanjang masa. Bukan saja ditahan dan dikawal sepanjang bulan Ramadan, tetapi ia diteruskan untuk 11 bulan yang akan datang hingga ternoktahnya usia.

Menahan diri daripada melakukan larangan Allah Subhanahuwataala sekalipun mampu melakukannya, bukan kerana tidak berpeluang atau berkesempatan melakukannya. Tetapi kerana nafsu yang dikekang dan ditundukkan serta roh yang dididik itu, ia mampu menahan dirinya.

Imam al-Ghazali dalam kitab Minhaj al-‘Arifin mengatakan:

“Jika kamu berpuasa, berniatlah untuk mengekang nafsu daripada pelbagai keinginan kerana puasa bererti musnahnya kehendak nafsu. Ia mengandungi kejernihan hati, menguruskan badan dan mengingatkan kita untuk berbuat baik kepada kaum fakir. Itu semua adalah agar kita kembali kepada Allah Subhanahuwataala. Bersyukur atas pelbagai nikmat yang Dia anugerahkan, dan meringankan hisab. Maka, anugerah Allah berupa taufik yang menjadikanmu mampu berpuasa itu lebih besar dibanding mensyukuri nikmat dan puasamu yang menuntut balasan daripada-Nya.”

Ibadah puasa bukan budaya bangsa atau masyarakat setempat, tetapi ia adalah arahan serta perintah oleh Yang Maha Agung.

Andai kata seseorang mukmin itu berada di suatu tempat ataupun keadaan yang tiada siapa pun yang berpuasa, ia tetap akan berpuasa selagi imannya teguh dan kukuh dalam dirinya.

Tarbiah Ramadan seharusnya memandu kita meningkatkan kewaspadaan terhadap segala perintah dan larangan Allah Subhanahuwataala. Maka, teruskanlah azam dan tekad tersebut agar konsisten selamanya.

Moga kita tergolong dalam kalangan hamba-Nya yang bertakwa. Mudah-mudahan ibadah kita diterima oleh Allah Subhanahuwataala. Amin Ya Rabb al-Alamin.

Dr Ustaz Syazalie Hirman bin Ahmad Najib, Pengerusi ILMAN
Ustazah Atriza Umar, Penolong Setiausaha ILMAN

FB ILMAN: fb.me/ilman.my
Telegram ILMAN: t.me/ILMAN_channel

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pilihlah yang beriman, berakhlak sebagai teman

Bukan mahu mengingkari takdir tetapi dalam Islam, telah ada garis panduan bagaimana hendak memilih lelaki yang bakal menjadi pemimpin dan pembimbing dalam rumah tangga kita kelak. Ini supaya pada kemudian hari, tidaklah sang wanita merasa menyesal dan tidak pula diperlakukan dengan buruk apatah lagi sampai dibunuh secara kejam.

Oleh kerana itu, Islam sangat menekankan aspek agama dan akhlak dalam pemilihan bakal suami mahupun isteri. Bukan setakat faham agama tetapi juga kaya dengan akhlak yang terpuji. Betapa ramai hari ini lelaki yang mengaku faham agama tetapi akhlaknya jauh panggang dari api.

Jangan pula wanita mudah terpedaya dengan kata-kata rayuan lelaki sebelum dia benar-benar menjadi suami anda. Tingkah laku yang ditunjukkan sebelum bernikah kebanyakannya adalah tipuan semata dan bersifat sementara.

Namun setelah hidup serumah bertahun lamanya, itulah hakikat dirinya yang sebenar. Setelah kalian menjadi suami isteri, itulah kehidupan cinta yang sesungguhnya.

Sebelum melangkah ke gerbang perkahwinan, periksa terlebih dahulu siapa bakal suami anda sama ada melalui keluarganya atau sahabat baiknya. Semua ini hendaklah dilakukan secara sembunyi tanpa diketahui oleh bakal suami tersebut.

Setelah itu, berdoalah kepada Allah agar anda disatukan dengan orang yang tepat, yang akan membimbing anda dunia akhirat.

Perkahwinan ibarat sebuah kapal. Dan kapal sudah tentu memerlukan kapten untuk mengemudikan kapal dengan baik mengharungi badai ombak, angin kencang, hujan lebat agar selamat sampai ke tujuan. Dan pastilah kapten yang dipilih itu merupakan seorang yang terbaik, handal dan bertanggungjawab, agar kelak kapal tersebut tidak karam di tengah lautan ombak.

Begitu pula dalam memilih suami. Lelaki adalah kapten dan perkahwinan adalah kapalnya. Apabila perkahwinan berlandaskan niat yang baik hanya mengharap reda Allah, insya-Allah dia telah menjadi kapal yang kuat yang akan siap mengharungi samudera kehidupan berumahtangga.

Namun sebuah kapal tidak akan mampu berlayar dengan baik apabila kapten tidak pandai dalam mengemudikannya atau akan tersesat apabila tidak tahu arah yang tepat.

Di sinilah setiap perempuan harus memilih dengan baik kapten kapal yang akan membawanya kelak. Lelaki yang baik lagi soleh akan selalu membawa perempuan berdekatan dengan-Nya.

Apabila sewaktu-waktu sang suami dalam keadaan marah, diharamkan tangannya untuk memukul, dan ia memilih diam atau memberi nasihat dengan baik. Apabila sewaktu-waktu dia mendapati kekurangan isteri, tidak akan disebarkannya hal itu kepada rakan-rakan ataupun keluarganya.

Dia melihat itu sebagai anugerah atau kelebihan yang harus dia syukuri kerana hakikatnya berpasangan itu untuk saling melengkapi, bukan untuk saling mencaci.

Pilihlah lelaki yang bukan sekadar kacak tetapi juga beriman. Pilihlah lelaki yang tidak hanya berkecukupan tetapi juga boleh membawa pada kebahagiaan. Ini kerana betapa banyak perempuan kecewa kerana memilih lelaki tidak berdasarkan kesolehannya.

Ya, wanita memang selalu mengutamakan perasaan hampir dalam setiap perkara yang ia lakukan. Ini sebenarnya merupakan salah satu kelemahan wanita.

Ini kerana betapa ramai wanita mengikutkan perasaan tetap mahu berkahwin dengan seseorang lelaki walhal dia mengetahui lelaki tersebut adalah seorang panas baran atas alasan sayang. Dan tidak jarang pula ada yang tetap mempertahankan rumah tangga walaupun sudah kerap kali dipukul, didera dengan teruk atas alasan cinta ataupun anak-anak.

Duhai wanita, jangan membuat keputusan yang salah diatas alasan perasaan sedangkan diri kamu yang merana.

Sememangnya Islam amat tidak menggalakkan penceraian tapi ia bukan sesuatu yang diharamkan. Apabila sudah berlaku kekerasan dalam rumah tangga, maka jalan penceraian adalah solusinya.

Usah dipertahankan penderitaan itu, tapi lepaskanlah sembari berjuang mendapat hak anak dan mulailah kehidupan yang baru. Setelah itu, jadikan semua pengalaman masa lalu sebagai pengajaran.

Jika ada keinginan hendak bernikah lagi, maka bacalah dengan teliti garis panduan yang telah Islam ajarkan. Utamakan agama dan juga akhlaknya walaupun ia kurang dari segi parasnya dan bekerja biasa-biasa saja, ini tidaklah mengapa kerana sesungguhnya Allah lah Maha Pemberi Rezeki asalkan kita yakin.

Sedangkan untuk paras, semua itu hanya bersifat sementara. Esok lusa kita pun kaum wanita akan mengalami fasa menua. Paras itu tidak menjamin kehidupan yang lebih baik. Agama dan akhlak yang baik, itulah yang akan membawa kita kaum wanita ke syurga Allah, biidznillah.

Sungguh beruntung para perempuan yang memiliki suami soleh, menjadi penyejuk mata dan hatinya, menjadi jalan mudah untuk para isteri memasuki Taman Keabadian.

Terdapat dalam sebuah hadis yang mengatakan, “Apabila seorang wanita (isteri) itu sudah melakukan empat perkara ini; solat fardu lima waktu, berpuasa pada bulan Ramadan, menjaga kehormatan diri dan mentaati perintah suami, maka dia bebas masuk ke syurga melalui mana-mana pintu yang dipilihnya.” (HR Ahmad , Ibnu Hibban dan Thabrani)

Nampak seperti mudah namun hakikatnya sangat sukar untuk dilakukan memandangkan wanita harus berjuang melawan perasaan dan emosinya. Namun jika ia memiliki suami yang soleh, maka semua itu terasa mudah dengan bantuan dan didikan daripada suaminya, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Briged sukarelawan sedia menyumbang khidmat

Bertempat di Dewan al-Ghazali, Masjid Sultan Ismail, Universiti Teknologi Malaysia (UTM) di sini, pelancaran ini dihadiri kira-kira 65 sukarelawan daripada pelbagai latar belakang antaranya IKRAM Siswa UTM, IKRAM Siswa UTHM, Iman ELC, IKRAM Pontian, IKRAM Bandaraya Johor Bahru, Sekolah Rendah Islam Hidayah dan beberapa wakil daerah lain.

Menurut Pengerusi MyCARE Johor, Prof Madya Dr Mohd Zin Kandar, briged ini berperanan untuk menyampaikan maklumat kepada masyarakat di mana anggota Briged akan diberikan latihan kesukarelawanan selain berpeluang untuk pergi ke kawasan kemusnahan untuk menyampaikan bantuan.

Anggota Briged juga akan mengikuti modul-modul yang telah disusun oleh pihak MyCARE Pusat secara berperingkat bagi menambahkan kefahaman dan mempersiapkan diri menjadi seorang sukarelawan yang bergerak aktif dan melaksanakan tugasan dengan penuh dedikasi.

Ucapan Dr Mohd Zin dan perkongsian Dr Hysham

Dalam pelancaran tersebut, para hadirin berpeluang mendengar pengalaman daripada Dr Hysham Rasidi, iaitu seorang aktivis dan Ketua Community Engagement Project di bawah TNC Pembangunan UTM yang berpengalaman dalam kerja sukarelawan di Indonesia, kawasan Felda dan juga terlibat dalam misi banjir di Pantai Timur.

Sukarelawan turut didedahkan dengan peranan pihak MyCARE daripada sudut kempen kesedaran, kesukarelawanan, serta pengalaman ketika misi bantuan kemanusiaan di kawasan Palestin, Syria, Iraq, Rohingya, Nepal dan kawasan-kawasan lain yang dilanda bencana.


Rahmat di sebalik banjir

Misi bantuan banjir ‘i-Bantu Kembali’ di Maran, Pahang oleh i-Bantu Wilayah Persekutuan, i-Bantu Selangor dan juga IKRAM Siswa ini berjaya mengumpulkan lebih 170 sukarelawan di mana Hj Jalani Ludin bertindak sebagai Koordinator.

Berlangsung pada Sabtu, 4 Februari lalu, fokus misi ini adalah untuk membantu membersihkan beberapa buah bangunan awam di sekitar Chenor iaitu Sekolah Kebangsaan Kertau, Sekolah Kebangsaan Chenor, dewan orang ramai, surau dan sebuah rumah berhampiran dengan sekolah.

Sasarannya agar bangunan awam seperti sekolah ini boleh diguna pakai semula selepas pembersihan untuk pembelajaran murid-murid pada minggu seterusnya.

Turut hadir sama membersihkan bangunan awam ini adalah pihak Bomba, Polis, Angkatan Pertahanan Awam Malaysia (APM), Pejabat Pendidikan Daerah (PPD), Alam Flora, Malaysian Relief Agency (MRA) dan beberapa NGO lain.

Program ini juga mendapat sokongan penuh daripada pihak Persatuan Ibu Bapa dan Guru-Guru (PIBG), Jawatankuasa Kampung, murid-murid sekolah juga penduduk tempatan.

“Saya begitu terharu dengan sokongan yang diberikan oleh semua pihak kepada kami. Di sebalik ujian yang diberikan oleh Allah, ada rahmat yang menanti buat kami.

“Ribuan terima kasih kepada semua yang datang. Semoga segala kebaikan dibalas oleh Allah SWT,” ucap Pn Norhashimah Osman, Guru Besar SK Kertau yang telah ditenggelami banjir dengan kedalaman lebih empat kaki.

Menurut beliau lagi, pihak Istana Pahang juga akan turut hadir sama pada keesokannya ke sekolah bagi membantu membersihkan sekitar kawasan sekolah.

Sebanyak 100 pek makanan yang mengandungi beras, minyak, bihun, gula, susu pekat dan beberapa lagi keperluan makanan asas turut diagihkan kepada kesemua mangsa banjir di sekitar Chenor.

Pada hari sebelumnya, Persatuan Bantuan Bencana NGO Malaysia (BBNGO) telah mengagihkan 300 pek makanan untuk mangsa banjir di sekitar Kuala Lipis. Pek makanan ini terdiri daripada beras, roti, tepung, biskut dan lain-lain lagi keperluan makanan asas.

Seramai lebih 10 orang sukarelawan telah turut hadir bersama di misi bantuan ini bersama lima buah pacuan empat roda dari Kelantan, yang terdiri daripada wakil i-Bantu Kelantan, Sukarelawan MESRA dan beberapa wakil gabungan BBNGO.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


MyIKRAM Bikers ditubuh secara rasmi

Dalam ucapan perasmian, Dr Mohd Parid berkata, sebagai penunggang dan pengembara, mereka perlu mengetahui tanggungjawab sebagai seorang Muslim.

“Tunggangan itu wasilah untuk membawa kepada mengingati Allah.”

Menurutnya, ada ulama yang menjadi pengembara dan pendakwah seperti Ibnu Batutah yang mengembara hingga ke Sungai Volga dan Moscow.

“Dakwah harus digerakkan dalam apa jua keadaan.”

Beliau turut berharap supaya MIB dapat menyuburkan medan dakwah dan menghimpunkan maklumat untuk meneroka medan baru.

“Muslim di Asia Tenggara hanya 40 peratus, kerja dakwah harus dipergiatkan.”

Beliau turut menyarankan agar MyIKRAM Bikers mempunya visi dan matlamat yang murni dan menjadikan NGO sebagai wasilah dakwah agar Malaysia dipayungi kesejahteraan, kemakmuran dan rahmah Allah.

Berikut adalah Ahli Jawatankuasa MyIKRAM Bikers yang dipilih bagi sesi 2018-2020:

Pengerusi: Syed Ghazali Syed HassanTimbalan Pengerusi: Prof Dr Azmi HassanSetiausaha: Hj Mohd Kamal Ariffin BunyaminPenolong Setiausaha: Hj Aidilakbar Mohd YasinBendahari: Capt Azland Hanafi

Ahli Jawatankuasa:Hj Zulkarnain Mohd GhazaliProf Madya Dato’ Dr Oteh MaskonHj Mohd Masri JamaatDr Al-Amin Mohd DaudLt Kol (R) Zulkhifli Yunus

Pemeriksa Kira-kira 1: Mohd Zahin Syafiq Abdul AzizPemeriksa Kira-kira 2: Hj Madhadzir HassanPengerusi Tetap: Hj Kamarulzaman Ahmad

MIB yang diluluskan penubuhannya oleh ROS pada 21 November 2018 telah diasaskan pada 12 Oktober 2014 yang terdiri daripada ahli-ahli IKRAM yang mempunyai motosikal berkuasa tinggi dan berminat untuk mengembara bersama-sama sambil beramal.


Hentikan Diskriminasi Terhadap Wanita Berhijab – Wanita IKRAM

Wanita  Pertubuhan IKRAM Malaysia merakamkan rasa kecewa dan kesal terhadap  tindakan yang diambil oleh Persekutuan Bola Keranjang Antarabangsa  (FIBA) yang melarang atlet wanita memakai hijab (pakaian menutup aurat  menurut ajaran Islam) sehingga memaksa pasukan bola keranjang wanita  Qatar menarik diri daripada bertanding melawan pasukan Mongolia di  Kejohanan Sukan Asia 2014 di Incheon, Korea Selatan.

Jelas sekali tindakan ini adalah merupakan satu diskriminasi terhadap atlet wanita Islam di dalam acara sukan.

Wanita  IKRAM berbangga dan menyokong pendirian tegas pasukan bola keranjang  wanita Qatar dalam mempertahankan hak mereka melaksanakan ajaran agama.

Kengganan  mereka untuk menanggalkan hijab menghantar mesej yang jelas kepada  penganjur sukan khususnya dan dunia amnya bahawa larangan sedemikian  adalah tidak adil dan mendiskriminasikan wanita Islam.

Kehadiran  mereka pada sukan kali ini juga menunjukkan bahawa pasukan mereka  bersedia untuk bermain namun pihak penganjur yang tidak bersedia  meraikan kepelbagaiaan yang ada pada mereka.

Tindakan  penganjur amat bertentangan dengan matlamat Jawatankuasa Olimpik  Antarabangsa yang mahukan faktor kepelbagaian budaya di antara  negara-negara diraikan dalam temasya sukan kali ini.

Ia juga jelas bertentangan dengan slogan Sukan Asia di Incheon iaitu ‘Diversity Shines Here” (kepelbagaian bersinar di sini).

Wanita  IKRAM berpandangan menghalang atlet sukan berhijab adalah merupakan  satu pelanggaran terhadap perjuangan hak asasi manusia yang selama ini  melaung-laungkan agar semua agama diberi layanan dan kebebasan untuk  mengamal ajaran agama masing-masing. Dunia sukan seharusnya tidak  terkecuali daripada memenuhi tuntutan ini.

Sehubungan  dengan itu, Wanita IKRAM menyeru Kerajaan Malaysia, yang merupakan  negara umat Islam yang dihormati, agar menggunakan saluran diplomatik  yang ada untuk menyuarakan bantahan kepada tindakan berbaur diskriminasi  ini kepada pihak penganjur.

Persekutuan  Bola Keranjang Antarabangsa juga digesa supaya mencontohi Persekutuan  Bolasepak Antarabangsa (FIFA) dan beberapa persekutuan sukan yang lain  yang membenarkan atlet mereka memakai pakaian sukan yang menutup aurat  berikutan perubahan dalam peraturan mereka.

Perubahan ini akan menampakkan kematangan dunia sukan dalam menghormati dan meraikan kepelbagaian manusia sejagat.

DATIN PADUKA HAJJAH CHE ASMAH IBRAHIM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Faktor kejayaan Vietnam bebas COVID-19

Vietnam dianggap berjaya walaupun sistem penjagaan kesihatan mereka kurang maju berbanding negara-negara Asia yang lain. Vietnam hanya mempunyai lapan (8) doktor untuk setiap 10,000 orang, satu pertiga daripada nisbah di Korea Selatan, menurut Bank Dunia.

Setelah tiga minggu perintah kawalan pergerakan (PKP) seluruh negara, Vietnam menarik balik peraturan penjarakan sosial pada hujung April. Sejak itu, tiada laporan mengenai jangkitan tempatan lebih 40 hari. Perniagaan dan sekolah telah dibuka kembali dan kehidupan secara beransur-ansur kembali normal seperti biasa.

Guy Thwaites, seorang doktor penyakit berjangkit yang bekerja di salah sebuah hospital utama yang dilantik oleh kerajaan Vietnam untuk merawat pesakit COVID-19 mengatakan, jumlah kes pandemik itu yang dicatatkan oleh Vietnam selaras dengan kenyataan di lapangan.

“Saya pergi ke wad setiap hari dan tahu kes itu, saya tahu tidak ada kematian,” kata Thwaites, yang juga mengetuai Unit Penyelidikan Klinikal Universiti Oxford di Bandar Ho Chi Minh, sebagaimana yang dilaporkan CNN (30 Mei 2020).

Apabila kuasa besar seperti Amerika Syarikat runtuh akibat pandemik COVID-19, bagaimana Vietnam, sebuah negara berpendapatan sederhana dapat melepaskan diri daripada wabak ini?

Menurut pakar kesihatan awam, jawapannya terletak kepada kombinasi pelbagai faktor, bermula daripada respons cepat kerajaan untuk mencegah penyebarannya, hingga kepada penjejakan kontak yang teliti serta kuarantin dan komunikasi awam yang berkesan. Berikut adalah empat langkah utama yang menjadi kunci kejayaan Vietnam bebas daripada wabak COVID-19.

1. Bertindak cepat dan lebih awal

Vietnam mula bersiap sedia untuk COVID-19 beberapa minggu sebelum kes pertama dikesan. Pada masa itu, China dan Pertubuhan Kesihatan Sedunia (WHO) menyatakan bahawa tidak ada ‘bukti yang jelas’ untuk penularan manusia ke manusia. Tetapi Vietnam tidak mahu mengambil risiko.

“Kami tidak hanya menunggu garis panduan WHO. Kami menggunakan data yang kami kumpulkan dari luar dan dalam negara untuk mengambil tindakan lebih awal,” kata Timbalan Ketua Jabatan Kawalan Jangkitan di Institut Kebersihan dan Epidemiologi Nasional di Hanoi, Dr Pham Quang Thai.

Pada awal Januari lalu, pemeriksaan suhu dilakukan kepada penumpang yang tiba dari Wuhan di lapangan terbang antarabangsa Hanoi. Pelawat demam diasingkan dan dipantau dengan teliti.

Pada pertengahan Januari pula, Timbalan Perdana Menteri Vu Duc Dam memerintahkan agensi kerajaan mengambil langkah drastik dan tegas untuk mencegah penyakit itu merebak ke Vietnam, memperketatkan kuarantin dan pemeriksaan di pintu sempadan, lapangan terbang dan pelabuhan.

Pada 23 Januari, Vietnam mengesahkan dua kes pertama COVID-19 iaitu seorang warganegara China yang tinggal di Vietnam dan ayahnya yang telah pulang dari Wuhan untuk melawat anaknya. Keesokan harinya, pihak berkuasa Vietnam membatalkan semua penerbangan dari Wuhan.

Ketika negara itu menyambut cuti Tahun Baru Cina, Perdana Menteri Nguyen Xuan Phuc mengisytiharkan perang terhadap COVID-19.

“Memerangi wabak ini adalah seperti memerangi musuh,” katanya.

Tiga hari kemudian, beliau membentuk sebuah jawatankuasa pemandu untuk mengawal wabak yang mana pada hari yang sama WHO mengumumkan COVID-19 sebagai satu kecemasan kesihatan awam yang menjadi perhatian antarabangsa.

Pada 1 Februari, Vietnam mengisytiharkan status wabak dengan hanya enam kes positif dan semua penerbangan antara Vietnam dan China dihentikan diikuti dengan penangguhan visa kepada warganegara China pada hari berikutnya.

Sekatan perjalanan, kuarantin dan penangguhan visa diperluas ketika COVID-19 merebak ke negara-negara seperti Korea Selatan, Iran dan Itali. Vietnam akhirnya melarang semua lawatan asing pada akhir Mac.

Vietnam juga dengan cepat mengenakan perintah kawalan pergerakan secara proaktif. Pada 12 Februari, negara ini mengawal pergerakan seluruh masyarakat luar bandar yang berjumlah 10,000 orang di utara Hanoi selama 20 hari kerana tujuh kes COVID-19, yang merupakan perintah kawalan besar-besaran pertama yang diketahui di luar China.

Sekolah dan universiti yang dijadualkan dibuka semula pada bulan Februari setelah cuti Tahun Baru Cina, diarahkan ditutup dan hanya dibuka pada bulan Mei. Thwaites mengatakan bahwa kepantasan respons Vietnam adalah sebab utama di sebalik kejayaannya.

Tindakan awal Vietnam secara efektif membataskan penyebaran wabak antara komuniti dan hanya 16 kes positif pada 13 Februari. Selama tiga minggu, tidak ada jangkitan baru sehingga gelombang kedua melanda pada bulan Mac yang dibawa rakyatnya yang kembali dari luar negara. Pihak berkuasa mengawasinya dengan teliti kontak pesakit COVID-19 dan dikenakan kuarantin selama dua minggu.

“Kami memiliki sistem yang sangat kuat; 63 CDC wilayah (pusat kawalan penyakit), lebih 700 CDC daerah dan lebih 11,000 pusat kesihatan. Itu semua berkaitan dengan penjejakan kontak,” kata Dr Pham, yang bekerja di Institut Kesihatan dan Epidemiologi Nasional.

Pesakit COVID-19 yang disahkan mesti memberikan senarai lengkap semua orang yang dia temui dengan pekerja kesihatan dalam tempoh 14 hari sebelumnya.

Pengumuman dibuat di surat khabar dan disiarkan di televisyen untuk memberitahu orang ramai tentang di mana dan bila seseorang pesakit COVID-19 berada, meminta orang ramai pergi ke pihak kesihatan untuk diuji jika mereka berada di sana pada masa yang sama, kata Pham.

Ketika hospital Bach Mai di Hanoi, salah sebuah hospital terbesar di Vietnam, menjadi zon merah COVID-19 dengan puluhan kes pada bulan Mac, pihak berkuasa mengarahkan penutupan kemudahan tersebut daripada pesakit lain. Mereka mengesan hampir 100,000 orang yang berkaitan dengan hospital itu, termasuk pegawai perubatan, pesakit, pelawat dan kontak rapat mereka, menurut Pham.

Pihak berkuasa juga mengadakan saringan kepada lebih 15,000 orang yang berkaitan dengan hospital termasuk 1,000 pekerja kesihatan. Pencarian kontak tersebut begitu teliti sehingga tidak hanya kontak langsung dengan orang yang dijangkiti tetapi juga kontak tidak langsung.

“Itulah satu aspek unik respons mereka. Saya tidak fikir ada negara yang melakukan pemeriksaan hingga ke tahap demikian,” kata Thwaites.

Semua kontak langsung ditempatkan di tempat kuarantin kerajaan iaitu di pusat kesihatan, hotel atau kem tentera. Beberapa kontak tidak langsung diperintahkan untuk mengasingkan diri di rumah, menurut kajian langkah-langkah kawalan COVID-19 Vietnam oleh kira-kira 20 pakar kesihatan awam di sana.

Hingga 1 Mei, sekitar 70,000 orang dikuarantinkan di fasiliti kerajaan sementara sekitar 140,000 diasingkan di rumah atau di hotel, menurut kajian itu.

Kajian itu juga mendapati bahawa daripada 270 pesakit pertama COVID-19 di Vietnam, 43 peratus adalah kes asimptomatik (tidak menunjukkan simptom). Sekiranya pihak berkuasa tidak proaktif mencari orang yang berisiko dijangkiti, virus tersebut boleh tersebar secara senyap kepada masyarakat beberapa hari sebelum dikesan.

3. Pengeluaran besar kit ujian COVID-19

Pada akhir Februari ketika Presiden AS Donald Trump masih memandang rendah bahaya virus ini, Viet dan rakan-rakannya mula mencari komponen penting yang diperlukan untuk menghasilkan ujian COVID-19 secara besar-besaran dari Amerika Syarikat dan Jerman.

Sebagaimana dilaporkan Reuters, para penyelidik di Universiti Perubatan Tentera Vietnam bekerjasama dengan Viet A Corp untuk merancang peralatan ujian dan kerajaan menyerahkan lesen kepada sebuah syarikat swasta untuk menghasilkan alat tersebut secara besar-besaran.

Viet berkata, kit ujian syarikatnya kini telah menyediakan 250,000 ujian di Vietnam dan telah mengeksport alat ujian dengan kapasiti 20,000 ujian.

Pada 23 Januari, Vietnam menangguhkan penerbangan dari bandar Wuhan di China tidak lama setelah menemui dua kes pertama. Vietnam bertindak pantas walaupun WHO pada masa itu hanya memberi nasihat mengenai sekatan perjalanan.

Seminggu selepas itu, Vietnam secara efektif menutup sempadan 1,400 kilometer dengan China untuk semua bidang kecuali perdagangan yang penting.

Pada pertengahan Mac, Vietnam menggunakan topeng muka di tempat awam lebih awal daripada kebanyakan negara lain yang mengikuti nasihat WHO bahawa hanya orang yang mengalami gejala yang harus memakainya. Beberapa kilang pakaian Vietnam beralih untuk membuat topeng muka dan kain pembedahan untuk keperluan barisan hadapan.

Sejak awal, kerajaan Vietnam telah berkomunikasi secara jelas dengan masyarakat tentang wabak tersebut. Laman web khusus, talian telefon dan aplikasi telefon dibuat untuk mengemas kini isu agar orang ramai mengetahui keadaan wabak dan nasihat-nasihat perubatan. Kementerian Kesihatan juga selalu mengirim peringatan kepada penduduk melalui pesanan SMS.

Pham berkata, pada hari yang sibuk, talian hotline negara sahaja menerima 20,000 panggilan, tidak termasuk ratusan talian hotline peringkat wilayah dan daerah.

Jentera propaganda besar-besaran negara juga digerakkan, meningkatkan kesedaran akan wabak ini melalui pembesar suara, poster jalanan, akhbar dan media sosial.

Pada akhir Februari, Kementerian Kesihatan mengeluarkan video muzik menarik berdasarkan lagu-lagu pop Vietnam untuk mengajar orang bagaimana mencuci tangan dengan betul dan langkah-langkah kebersihan lain semasa wabak. Dikenali sebagai ‘lagu cuci tangan’, ia segera menjadi tular sehingga kini telah menarik lebih 48 juta tontonan di YouTube.

Thwaites mengatakan bahawa pengalaman kaya Vietnam dalam menangani penyakit berjangkit seperti wabak SARS pada tahun 2002 hingga 2003 dan kemudian selesema burung telah membantu kerajaan dan masyarakatnya untuk lebih bersiap sedia menghadapi pandemik COVID-19.

Tempo | CNN | Astro Awani

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Anak muda bangunkan umat cetus perubahan

“Kita hidup dalam masyarakat yang majmuk, maka sebab itu kita perlu melakukan kerjasama dengan pelbagai pihak, kerana ia bertepatan dengan tugas kita iaitu memimpin masyarakat untuk menuju kejayaan,” kata beliau semasa merasmikan Konvensyen Mahasiswa IKRAM Internasional (KONSISTEN) 2017.

Di samping itu, beliau berharap anak muda seperti para mahasiswa Malaysia di luar negara yang menyertai KONSISTEN 2017 ini terus komited untuk meningkatkan iman dan beramal di jalan dakwah sama ada di luar atau dalam negara.

Bertemakan “Ikhlas, Cinta dan Kontribusi”, seramai 260 orang peserta menyertai konvensyen yang berlangsung tiga hari pada 21 hingga 23 Julai lalu anjuran Jawatankuasa Seberang Laut (JKSL) IKRAM  yang bertempat di Universiti Islam Antarabangsa Malaysia(UIAM).

Konvensyen kali ini turut dimeriahkan lagi dengan kehadiran barisan Jawatankuasa Pusat (JKP) IKRAM. Selain Dr Parid, turut hadir Naib Presiden, Ustaz Hj. Burhanuddin Lukman, Setiausaha Agung, Hj. Nahar Md. Nor, Ketua Wanita, Datin Paduka Hjh. Che Asmah Ibrahim dan Pengerusi JKSL, Dr. Hj. Azman Ali serta beberapa Ahli JKP dan JKP Wanita lain.

Menurut Pengarah KONSISTEN 2017, saudara Abdur Rahiim Khamaruzaman, slot khas ini bertujuan bagi memberi maklumat yang tepat kepada pelajar luar negara tentang latar belakang gerakan IKRAM secara langsung daripada JKP IKRAM sendiri.

“Antara topik yang menjadi perhatian dalam konvensyen tersebut ialah  berkenaan dengan pendirian IKRAM dalam isu-isu siasah, perbezaan fahaman dan peranan mahasiswa luar negara dan integrasi siswa luar negara bersama IKRAM selepas pulang ke Malaysia.”


Janji palsu Israel

Pada 13 September 2020, Perjanjian Oslo telah mencapai ‘ulang tahun’ ke-27 selepas ditandatangani oleh Pertubuhan Pembebasan Palestin (PLO) dan Israel.

Realitinya, perjanjian itu seakan tidak lagi wujud dan tidak memenuhi impian perdamaian untuk rakyat negara Palestin. Perjanjian itu sepertinya telah terkubur mati, tidak meninggalkan apa-apa manfaat selain yang melayani kepentingan pihak Israel yang rakus.

Namun, menurut penulis dan penganalisis politik Omar Jara, PLO masih percaya bahawa perjanjian ini merupakan jalan masuk utama kepada proses perdamaian yang membawa kepada merealisasikan impian sebuah negara Palestin.

Sangat jelas bahawa perjanjian Oslo tidak membawa sebarang perdamaian antara pihak Palestin dengan Israel.

Perjanjian yang ditandatangani di Washington, DC pada 13 September 1993, menghasilkan pembentukan kerajaan sendiri untuk rakyat Palestin di Tebing Barat dan Semenanjung Gaza.

Sebelumnya pada 20 Ogos 1993, mereka telah mendapat persetujuan muktamad diterima di Oslo, Norway, tempat perbincangan rahsia yang menghasilkan perjanjian itu berlangsung.

Perjanjian itu ditandatangani bagi pihak Palestin oleh Ketua Jabatan Hal Ehwal Nasional dan Antarabangsa PLO, Mahmoud Abbas, Pengerusi PLO, Yasser Arafat dan Menteri Luar Negeri Israel Shimon Peres, yang turut disertai Perdana Menteri Israel pada masa itu, Yitzhak Rabin (yang mana kemudiannya dibunuh).

Perjanjian ini dikenal secara rasmi ‘Deklarasi Prinsip-Prinsip Ke Atas Persediaan Pemerintahan Sendiri Sementara’ (Declaration of Principles on interim Self-Government Arrangements) atau ringkasnya disebut Declaration of Principles (DOP).

Perjanjian itu, pada awalnya merupakan puncak persefahaman yang terjadi setelah berakhirnya 14 pusingan rundingan dua hala rahsia antara kedua-dua pihak di ibu kota Norway yang mana menjadi perubahan terhadap dasar dalam perjalanan politik isu Palestin.

Telah disepakati bahawa perjanjian tersebut akan berkuat kuasa sebulan selepas perjanjian itu termeterai, manakala semua protokol yang dilampirkan akan dianggap sebagai ‘bahagian yang tidak dipisahkan daripada itu.’

1. Rakyat Palestin diberikan pemerintahan autoriti di kawasan Semenanjung Gaza dan Tebing Barat.

2. Sebelum bermula pemerintahan autoriti pada tahun ketiga, sempadan kawasan akan diadakan bagi kawasan Semenanjung Gaza dan Tebing Barat. Ia akan menjadi sempadan kekal berdasarkan Resolusi Majlis Keselamatan PBB (resolusi 242 dan resolusi 338).

3. Dalam tempoh dua bulan selepas perjanjian ini dimeterai, kerajaan Israel akan mengundurkan askarnya dari kawasan Semenanjung Gaza dan kawasan Jericho.

4. Selepas sembilan bulan pemerintahan autoriti berjalan, satu pilihan raya umum mesti diadakan bagi memilih Pihak Berkuasa Palestin (PA).

Pihak PA cuma mempunyai kuasa memerintah di kawasan yang diberi autonomi sahaja. Sebaik sahaja pilihan raya umum diadakan, tentera Israel mesti berundur dari penempatan rakyat Palestin.

5. Kerajaan yang diterajui pihak PA cuma mempunyai kuasa memerintah kawasan Semenanjung Gaza dan Tebing Barat sahaja.

Pihak PA tidak boleh membina kekuatan dan senjata bagi menangkis ancaman dan serangan dari luar. Pihak PA tidak mempunyai kuasa di kawasan penempatan Israel di kawasan Semenanjung Gaza dan Tebing Barat. Pihak PA juga tidak mempunyai hak ke atas Baitulmaqdis dan Masjid al-Aqsa.

6. Kerajaan Israel mempunyai kuasa veto untuk membatalkan apa-apa keputusan yang dibuat oleh Majlis Legislatif PA.

7. Apa yang tidak dapat diselesaikan melalui perjanjian damai mesti diselesaikan melalui rundingan bersama.

8. Penyerahan kuasa akan dilakukan secara berperingkat.

9. Pihak PA tidak akan dilabel sebagai pengganas kerana mereka menjaga keamanan rakyat Palestin.

Jika diteliti, sangat jelas kandungan perjanjian menunjukkan keuntungan yang menyebelahi pihak Israel. Namun, segala itu dikaburi dengan beberapa keterangan yang dilihat membawa kepada perdamaian.

Lagi menyakitkan rakyat Palestin, Israel tidak pernah mematuhi isi kandungan perjanjian yang memihak kepada keuntungan rakyat Palestin. Hakikatnya, dengan termeterainya perjanjian ini bermakna rakyat Palestin telah kehilangan 77 peratus bumi Palestin dan kuasa pemerintahan rakyat Palestin dihadkan seminimum mungkin iaitu dapat memerintah kawasan Semenanjung Gaza dan Tebing Barat sahaja.

Apa yang jelas lagi, Israel secara terang-terangan mencabul hak rakyat Palestin yang diperuntukkan kepada pihak berkuasa Palestin. Tentunya, ia tidak lain bagi menghalalkan penindasan melalui ‘undang-undang’ dan perjanjian yang dipersetujui oleh pemimpin Palestin yang merupakan boneka rejim Zionis.

Realitinya, terlalu banyak kekejaman dan kezaliman yang menimpa rakyat Palestin yang berselindung di sebalik Perjanjian Oslo ini.

Oleh itu, umat Islam dunia perlu bersatu berganding tenaga untuk menyelamatkan bumi yang diberkati ini serta sentiasa berhati-hati dengan tipu muslihat Zionis.

Teruskan usaha-usaha kita membebaskan Palestin walau dengan apa cara sekali pun. Moga suatu waktu Palestin akan bebas dan mendapat haknya iaitu sebuah kemerdekaan yang sebenar.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ulama Pakistan, Dr Adil Khan dibunuh

Beliau yang baru pulang daripada sebuah program pada Sabtu malam, yang mana ketika itu, keretanya dihujani peluru yang ditembak lelaki bersenjata yang menaiki motosikal berhampiran Pasar Shah Faisal di Karachi.

Beliau yang juga Pengarah Universiti Farooqia Karachi, berperanan menyatukan umat Islam dengan mazhab, ideologi dan pendekatan yang berbeza di Pakistan.

“Orang bersenjata yang tidak dikenali telah melepaskan tembakan kepada keretanya berhampiran Shah Faisal di Karachi hingga mengakibatkan Maulana Adil, pengarah Universiti Al-Faruqiya, dan pemandunya, Maqsoud terbunuh,” sebagaimana memetik laporan PTV.

Berikutan kejadian itu, beberapa aktivis, sarjana Pakistan dan Arab menangisi kematian Dr Adil Khan di media sosial.

“Kita adalah milik Allah SWT dan kepada-Nya kita akan kembali. Insya-Allah, asy-Syahid Dr Muhammad Adil adalah seorang pemimpin ulama yang berani dan membela para sahabat,” kata jurucakap rasmi Persatuan Ulama Islam Pakistan, Sheikh Hafeez Hussain Ahmed.

Seorang ahli Persatuan Ulama Jordan, Dr Osama Abu Bakar pula berkata:

“Semoga Allah mengasihani Syeikh Muhammad Adil Khan, yang dibunuh oleh kejahilan dan pengkhianatan. Sesungguhnya beliau berusaha untuk menyatukan kata-kata umat Islam dan menyebarkan kebaikan di antara mereka.”

“Beliau adalah salah seorang cendekiawan paling lama di Pakistan dan membela kebenaran para sahabat serta menyatakan sikapnya yang mulia, berani dalam pelbagai isu tanpa rasa takut dengan ancaman yang bakal diterima dari semasa ke semasa,” kata Sayed Abdul Majid Al-Ghouri.

Dalam perkembangan berkaitan, Perdana Menteri Pakistan, Imran Khan turut mengutuk pembunuhan ulama itu dan mengecam pihak yang cuba untuk mencetuskan konflik mazhab di Pakistan.

“Bahagian perisikan Pakistan telah melakukan pelbagai usaha dengan terjadinya serangan seumpama itu dalam beberapa bulan terakhir ini.”

Pihaknya juga akan memastikan agar rakyat tidak terjebak dalam rancangan jahat yang menggoncang Pakistan.

Dr Muhammad Adil Khan telah berkhidmat sebagai Setiausaha Agung Universiti Farooqia, Karachi pada 1986 sehingga 2010. Beliau merupakan profesor di Universiti Islam Antarabangsa Malaysia (UIAM) pada 2010 hingga 2018. Beliau juga berkhidmat sebagai sebagai ahli jawatankuasa Wifaqul Madaris al-Arabia Pakistan.

Insiden pembunuhan Dr Muhammad Adil Khan tercetus ketika meningkatnya konflik antara penduduk majoriti Sunni dan minoriti Syiah di Pakistan.

Ketegangan tersebut berasal daripada tayangan video demonstrasi keagamaan Syiah pada Ogos lalu yang menunjukkan ulama dan peserta membuat kenyataan menghina tokoh-tokoh Islam.

Video tersebut membuatkan golongan Sunni turun di jalanan, bandar Karachi dan serata negara tersebut dengan menuduh para pemimpin Syiah Pakistan mencetuskan situasi yang tidak diingini itu.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Health Lancar Kempen Gen-BRV (Generasi Bebas Rokok dan Vape)

Persatuan Kesihatan IKRAM (IKRAM Health), yang merupakan institusi kesihatan Pertubuhan IKRAM Malaysia (IKRAM) mengambil pendirian menyokong ketegasan dan langkah konsisten Kementerian Kesihatan Malaysia (KKM) untuk mengharamkan Vape seperti mana rokok dan produk tembakau lain kerana kesan buruk seperti ketagihan, keracunan, kesihatan jangka panjang dan keselamatan kepada masyarakat umum.

IKRAM Health juga menyokong langkah terkini Kementerian Kesihatan Malaysia yang bertindak melalui Akta Racun 1952 dan Akta Dadah Bahaya 1952 untuk mengawal penjualan Vape yang bernikotin. Bagaimanapun, IKRAM Health menggesa agar Kerajaan Malaysia mengharamkan penggunaan vape dan produk tembakau secara menyeluruh (TOTAL BAN) pada masa akan datang.

IKRAM Health akan menyokong langkah-langkah dan usaha-usaha ini dengan jalinan serta kerjasama melalui agensi-agensi Kerajaan, Swasta dan NGO-NGO lain yang berkaitan.

IKRAM Health pada dua minggu lepas telah menubuhkan Unit Bantuan Berhenti Rokok & Vape untuk berkempen bagi membentuk sebuah generasi baru bebas daripada rokok dan vape di Malaysia yang dikenali sebagai GenBRV: Generasi Bebas Rokok & Vape.

Kempen ini akan disebar luaskan ke seluruh tanah air secara berperingkat dan ia dijalankan melalui cara yang hikmah, kasih sayang dan rahmah dengan pendekatan kesedaran dan pendidikan serta advokasi yang berkesan bukannya dengan mencela dan menghukum.

IKRAM Health mengajak umat Islam agar menghormati fatwa tentang pengharaman rokok dan vape yang telah dibincangkan dan diputuskan secara syarak. Muzakarah ke-37 Majlis Fatwa Kebangsaan pada 23 Mac 1995 telah memfatwakan merokok adalah haram daripada pandangan Islam kerana padanya terdapat kemudaratan. Manakala Mufti Wilayah Persekutuan melalui Isryad Fatwa ke-63 pada 21 Oktober 2015 telah mengharamkan pengunaan rokok elektronik atau ‘vapor’.

Dengan demikian, IKRAM Health mengajak dan menyeru warga Malaysia dari segenap lapisan tidak mengira latar belakang politik, agama, bangsa dan ideologi, dengan menggunakan segala potensi yang ada, untuk turut serta bersama-sama IKRAM Health agar usaha ini dapat dijayakan bersama.

Prof Madya Dr Oteh bin MaskonPemangku Yang DiPertua Persatuan Kesihatan IKRAM (IKRAM Health)


Jamal Khashoggi pencetus gelombang kontroversi (Bhg. 1)

Pada 2 Oktober 2018, seorang wartawan Arab Saudi yang tinggal di Amerika Syarikat, memasuki konsulat negaranya di Istanbul, tempat di mana beliau terbunuh.

Hinggakan pada bulan-bulan berikutnya, berlegar kisah-kisah bagaimana kematiannya, apa yang terjadi kepada jenazahnya dan siapa yang bertanggungjawab atas kematian tersebut.

Tahukah kita, pegawai Saudi mengatakan bahawa wartawan itu terbunuh dalam operasi jahat oleh sepasukan ejen yang dihantar untuk meyakinkannya kembali kepada kerajaan, sementara pegawai Turki mengatakan ejen-ejen tersebut bertindak atas arahan tertinggi Arab Saudi.

Jamal Khashoggi dilahirkan di Madinah pada tahun 1958 dari keluarga yang berasal dari Turki, terkenal dengan kritikannya terhadap pemerintah Saudi, setelah Muhammad bin Salman menjadi Putera Mahkota.

Beliau menghadirkan dirinya ke dunia luar sebagai pelopor reformasi dalam keadaan negaranya menyaksikan gelombang penangkapan terhadap ulama, aktivis dan pembela hak asasi manusia juga aktivis yang mempertahankan hak wanita.

Beliau belajar ilmu kewartawanan di Indiana University dan memulakan kerjayanya sebagai wartawan, kemudiannya menjadi lebih terkenal setelah berjaya memberikan liputan peristiwa di Afghanistan, Algeria, Kuwait dan Timur Tengah pada tahun 1990-an.

Khashoggi adalah antara mereka yang mencetuskan gelombang kontroversi ketika menulis pada statusnya di laman Twitter mempertahankan tokoh ilmuwan Islam Syeikh Dr Yusuf al-Qaradawi dan gerakan Ikhwanul Muslimin yang digolongkan sebagai pengganas oleh Arab Saudi, Emiriah Arab Bersatu (UAE), Bahrain dan Mesir pada waktu itu.

Beliau bertugas sebagai timbalan ketua editor Arab News pada akhir 1990-an dan kekal dalam kedudukan itu selama empat tahun. Pada tahun 2004, beliau dilantik sebagai ketua pengarang surat khabar Al-Watan, suatu kedudukan yang mana beliau pernah disingkirkan tanpa penjelasan.

Pada tahun yang sama itu juga, Khashoggi bekerja sebagai penasihat media Putera Turki al-Faisal dan beliau terus melakukannya selama bertahun-tahun. Turki al-Faisal telah lama menjadi Pengarah Perisikan Saudi (1977-2001).

Setelah itu, Turki al-Faisal memegang jawatan penting dalam urusan diplomatik iaitu sebagai duta besar kerajaan ke Britain dan kemudian duta besar Saudi ke Amerika.

Pada tahun 2015, Khashoggi dilantik sebagai pengurus besar saluran berita Al-Arab yang berpusat di Manama, Bahrain yang dimiliki Putera Al-Waleed bin Talal, tetapi tidak lama kemudian ia ditutup selepas pembukaannya.

Surat khabar tempatan mengaitkan alasan penutupan mereka pada waktu itu dengan perselisihan dengan pihak berkuasa Bahrain mengenai dasar editorial. Sementara itu, pemerintah Bahrain tidak memberikan komen mengenai alasan penutupan tersebut.

Khashoggi juga pernah bekerja sebagai pengulas politik, muncul di sejumlah saluran Saudi dan Arab.

Pada Disember 2017, surat khabar Putera Khaled bin Sultan, Al-Hayat mengakhiri hubungannya dengan Khashoggi dan melarang tulisannya diterbitkan oleh akhbar itu, dengan mendakwa pelanggaran terhadap Arab Saudi.

Sebelum kematiannya, Khashoggi tinggal di pengasingan yang dipaksakan sendiri di Amerika Syarikat.

Dalam kolum pertamanya di Washington Post pada bulan September 2017, Khashoggi mengatakan bahawa beliau takut dirinya akan ditangkap dalam kempen anti-perbezaan pendapat yang diawasi oleh UAE.

Khashoggi menulis beberapa buku yang memenangi banyak penghargaan termasuk ‘Hubungan Kritikal – Arab Saudi setelah 9/11’, ‘Musim Semi Arab di Masa Ikhwanul Muslimin’ dan ‘Pendudukan Pasar Saudi’.

Beliau sering dipandang sebagai pakar dalam isu domestik di Arab Saudi, hingga dirinya memutuskan untuk pergi sejak 2017 di tengah-tengah laporan mengenai permulaan kempen menentang pemegang pendapat yang tidak setuju dengan sikap Putera Mahkota.

Khashoggi mengunjungi konsulat Saudi di Istanbul untuk pertama kalinya pada 28 September 2018 untuk mendapatkan dokumen Saudi yang menyatakan bahawa beliau telah bercerai, sehingga membolehkannya menikahi tunangnya dari Turki, Hatice Cengiz.

Tetapi beliau dimaklumkan bahawa beliau perlu kembali untuk mendapatkan dokumen itu pada 2 Oktober.

“Beliau tidak menyangka sesuatu yang buruk akan terjadi padanya di tanah Turki,” tulis Cengiz dalam Washington Post.

Cengiz telah menghantarnya ke pintu masuk konsulat pada 2 Oktober. Khashoggi kali terakhir dilihat dalam rakaman CCTV ketika dia memasuki bangunan pada pukul 1.14 petang waktu tempatan.

Cengiz akhirnya menunggu lebih 10 jam di luar konsulat dan kembali keesokan harinya ketika Khashoggi tidak muncul lagi.

Selama lebih dua minggu, Arab Saudi secara konsisten menolak sebarang pengetahuan mengenai nasib Khashoggi. Putera Mohammed bin Salman memberitahu Bloomberg News bahawa wartawan itu meninggalkan konsulat setelah beberapa minit atau satu jam, sambil menambah bahawa tiada apa  yang perlu disembunyikan.

Namun, dalam perubahan nada pada 20 Oktober, pemerintah Arab Saudi mengatakan bahawa siasatan awal oleh pendakwa raya menyimpulkan bahawa wartawan itu telah meninggal dunia semasa pergaduhan setelah menentang percubaan untuk mengembalikannya ke Arab Saudi.

Pada 15 November, Timbalan Pendakwa Raya Agung Arab Saudi, Shaalan al-Shaalan mengatakan bahawa pembunuhan itu diperintahkan oleh ketua pasukan perundingan yang dikirim oleh wakil ketua perisik Saudi ke Istanbul untuk mengembalikan Khashoggi kepada kerajaan dengan pujukan dan jika gagal, ia perlu dilakukan secara paksa.

Shaalan mengatakan bahawa penyiasat menyimpulkan bahawa Khashoggi ditahan secara paksa setelah bertengkar serta menyuntik sejumlah bahan narkotik yang melebihi dos hingga menyebabkan kematiannya. Dia menambah bahawa tubuhnya kemudian dibongkar dan diserahkan kepada kolaborator tempatan di luar konsulat untuk dibuang.

Shaalan mengesahkan bahawa lima orang mengaku pembunuhan itu, sambil menambah bahawa Putera mahkota tidak mengetahui hal itu.

Apakah langkah-langkah yang diambil oleh Arab Saudi?

Pejabat Pendakwaan Awam Arab Saudi mengatakan pada akhir September 2018 bahawa 31 orang telah disiasat atas pembunuhan tersebut dan 21 daripadanya telah ditangkap.

Lima pegawai kanan kerajaan juga dipecat termasuk wakil ketua perisik, Ahmed al-Asiri dan Saud al-Qahtani, pembantu utama bin Salman. Pada Januari 2019, 11 orang diadili di Mahkamah Jenayah Riyadh atas pembunuhan Khashoggi dan Pendakwa Raya Penuntut menuntut hukuman mati terhadap lima orang tertuduh.

Human Rights Watch mengatakan bahawa perbicaraan yang berlangsung secara tertutup itu tidak memenuhi piawaian antarabangsa dan bahawa pihak berkuasa menghalang pertanggungjawaban sebenar.

Pada bulan Disember 2019, mahkamah menjatuhkan hukuman mati kepada lima orang tersebut kerana telah melakukan dan terlibat secara langsung dalam pembunuhan Khashoggi. Tiga yang lain dijatuhkan hukuman penjara 24 tahun kerana menutup kejahatan ini dan melanggar undang-undang, sementara tiga yang lain didapati tidak bersalah.

Pendakwaan Awam mengatakan bahawa Al-Asiri diadili tetapi dibebaskan kerana bukti tidak mencukupi, sementara Al-Qahtani disiasat atas pembunuhan itu tetapi dia tidak didakwa.

Dalam sidang media setelah keputusan itu, Shaalan mengatakan bahawa siasatan pendakwaan menunjukkan bahawa pembunuhan itu tidak dirancang.

Pertubuhan Bangsa-Bangsa Bersatu (PBB) yang menyiasat kes itu, Agnes Callamard, menolak pernyataan ini. Beliau menggambarkannya sebagai sangat tidak masuk akal dan perbicaraan itu bertentangan dengan konsep keadilan kerana membebaskan dalang.

Tetapi anak lelaki Khashoggi, Salah yang tinggal di Arab Saudi menulis pada statusnya di Twitter, “Kami menegaskan keyakinan kami terhadap badan kehakiman Saudi di semua peringkat, dan bahawa itu adil bagi kami dan keadilan telah dicapai.”

Pada bulan Mei 2020, Salah Khashoggi dan saudara-saudaranya berkata:

“Kami mengampuni orang-orang yang membunuh ayah kami, semoga Tuhan mengasihani dia demi Tuhan Yang Maha Esa,” setuju dengan pendapat Penuntut Umum bahawa pembunuhan itu tidak dirancang.

Empat bulan kemudian, Mahkamah Jenayah Riyadh menjatuhkan hukuman mati lima defendan kepada 20 tahun penjara, tiga yang lain dijatuhkan hukuman penjara antara tujuh hingga sepuluh tahun. Pihak pendakwaan mengatakan keputusan itu adalah muktamad dan perbicaraan jenayah kini ditutup.

Agnes Callamard menggambarkan hukuman itu sebagai ejekan terhadap sebuah keadilan.

“Pihak berkuasa Arab Saudi menutup fail tanpa mengetahui siapa yang bertanggungjawab atas kematian Khashoggi. Siapa yang merancangnya? Siapa yang mengarahkannya dan di manakah jenazahnya? Ini adalah persoalan asas dan paling penting yang belum terjawab.”

Pegawai Turki mengatakan bahawa 15 orang warga Arab Saudi disertai tiga ejen perisik tiba di Istanbul beberapa hari sebelum pembunuhan Khashoggi. Kumpulan tersebut mengeluarkan kamera pengawasan dan bahan-bahan yang dirakamnya di dalam konsulat Arab Saudi sebelum kedatangan wartawan yang terbunuh di bangunan itu.

Peguam Negara Istanbul, Irfan Fidan mengatakan bahawa pada 31 Oktober 2018 Khashoggi dicekik dan badannya dibongkar tidak lama setelah memasuki konsulat.

Dalam sebuah artikel yang ditulisnya di Washington Post, Presiden Turki Recep Tayyip Erdogan mengatakan bahwa siasatan menunjukkan bahawa Jamal Khashoggi dibunuh oleh pasukan pembunuh, dan pembunuhan itu adalah pembunuhan yang dirancang.

“Terdapat pertanyaan lain yang tidak kurang penting yang jawapannya akan menyumbang untuk memahami keadaan perbuatan memalukan ini. Di manakah mayat Khashoggi? Siapakah orang tempatan yang didakwa Arab Saudi membuang mayat beliau? Siapa yang memberi arahan untuk semua itu? Jawab soalan-soalan itu,” tegas Erdogan.

Mac tahun lalu, peguam negara di Istanbul membawa tuduhan rasmi pembunuhan Khashoggi terhadap Saud Al-Qahtani, Ahmed Al-Asiri dan 18 defendan lain.

Arab Saudi menolak permintaan ekstradisi yang dikemukakan oleh Turki yang mengarah kepada perbicaraan, yang mana 20 orang yang dituduh tidak hadir, pada 20 Julai 2020 di sebuah mahkamah Istanbul. Peguam yang dilantik oleh mahkamah Turki untuk membela defendan mengatakan bahawa kliennya menafikan semua tuduhan terhadap mereka.

Manakala pada November lalu, mahkamah menerima penambahan enam defendan baru Saudi untuk kes tersebut termasuk Wakil Konsul Saudi di Turki, dan salah satu daripada dua diplomat yang menghadapi tuduhan pembunuhan yang direncanakan dengan niat yang kejam. Empat yang lain dituduh memusnahkan, menyembunyikan dan mengganggu bukti yang sedia ada.

Sebuah laporan yang dikeluarkan pada Jun 2019, yang disiapkan oleh Pelapor Khas PBB, Agnes Callamard menyimpulkan bahawa pembunuhan Khashoggi merupakan pembunuhan di luar kuasa yang mana Arab Saudi bertanggungjawab atasnya.

Beliau juga mengungkapkan bahawa terdapat bukti yang boleh dipercayai yang memerlukan penyelidikan mengenai keterlibatan Putera Mohammed bin Salman dan pegawai tinggi lain di Arab Saudi dalam pembunuhan itu.

Menurutnya, putera raja itu harus dikenakan sekatan yang telah dijatuhkan oleh negara anggota PBB ke atas beberapa individu yang dipercayai terlibat dalam pembunuhan tersebut.

Callamard juga menegaskan bahawa siasatan yang dilakukan oleh Arab Saudi dan Turki tidak memenuhi standard antarabangsa. Beliau turut menuntut agar perbicaraan terhadap 11 orang tertuduh ditangguhkan kerana ia tidak akan memberikan keadilan yang semestinya.

Dalam pada itu, perbicaraan yang berlangsung secara tertutup hinggakan identiti mereka yang menghadapi tuduhan dan mereka yang menghadapi hukuman mati belum didedahkan.

Menteri Luar Negeri Arab Saudi, Adel Al-Jubeir menolak kenyataan tersebut dan menjelaskan di akaun Twitternya sebagai “tidak ada sesuatu yang baru” dan ia bertentangan dengan tuduhan tidak berasas yang merosakkan kredibilitinya.

“Kehakiman Arab Saudi adalah satu-satunya pihak berkuasa yang dipercayai untuk menangani kes Khashoggi dan ia berfungsi dengan penuh keadilan.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Protege Dr Zakir Naik dalam DDMM Mega

Seminar anjuran Hidayah Centre Foundation (HCF) dan Quranic Youth Club UIAM ini bakal menampilkan antaranya dua orang protege Dr Zakir Naik iaitu Hj Kamarudin Abdullah, Presiden Islamic Propagation Society International (IPSI) dan Firdaus Wong Wai Hung, Presiden Multiracial Reverted Muslim (MRM).

Selain itu, tiga orang pendakwah berpengalaman akan turut berkongsi dalam seminar ini ialah Hj Nicholas Sylvester (Pengerusi HCF), Bro. Lim Jooi Soon (Ketua Pengarah Interactive Dakwah Training) dan dan Ustaz Hj. Muhammad Fitri Abdullah (Ahli Majlis Kebangsaan PERKIM), yang bakal berkongsi ilmu, kemahiran dan pengalaman dakwah mereka.

Antara pengisian menarik dalam DDMM Mega ini adalah berkaitan ‘Dakwah: Kewajipan atau Pilihan?’, ‘Memahami Kepelbagaian Bangsa dan Budaya di Malaysia’, ‘Bukti-bukti Kebenaran Al-Quran’, ‘Salah Tanggapan Tentang Islam’ dan dan pelbagai lagi ilmu yang amat berguna untuk dakwah.

Dengan yuran sebanyak RM70 dan untuk pelajar RM50, pastinya perkongsian ini diharapkan dapat memberikan impak dan kesedaran kepada para peserta seminar tentang kepentingan dakwah kepada non-Muslim secara harmoni di Malaysia.

Pihak penganjur turut memberikan tawaran terbaik bagi mereka yang melakukan pendaftaran awal (Early Bird) sebelum atau pada 31 Mac 2017 dengan yuran bernilai RM50 dan untuk pelajar RM30.

Mereka yang berminat untuk menyertai DDMM Mega, bolehlah mendaftar di pautan https://islamicevents.my/event/DDMMMega

Bayaran boleh dibuat secara atas talian (online) mengunakan ipay88 atau secara bank-in ke akaun IslamicEvents (ISGN Ventures Sdn Bhd).

Selepas bank-in pembayaran, sila SMS/WA slip pembayaran kepada 012-2380137 / 0111-3230651 atau e-mel ke ddmm.mega@gmail.com

Untuk maklumat lanjut, sila hubungi di talian 03-41089669 atau WA/SMS: 0111-3230651 (Reza).


Kebakaran Di RNRMU Moscow: IKRAM Ucap Takziah

Pertubuhan IKRAM Malaysia (IKRAM) mengikuti peristiwa kebakaran asrama Russian National Research Medical University (RNRMU) di Moscow yang turut melibatkan pelajar Malaysia.

IKRAM sangat bersimpati serta mengucapkan takziah kepada pelajar terbabit dan keluarga mereka dan mendoakan agar mereka tabah menghadapi ujian getir ini.

IKRAM menyeru seluruh ahlinya dan rakyat Malaysia agar mendoakan kesejahteraan kepada semua mangsa yang terlibat.

Timbalan Presiden &Pengerusi Jawatankuasa Perhubungan AntarabangsaPertubuhan IKRAM Malaysia


Konflik Tentera-RSF: Lebih 100,000 Lari Dari Sudan

Lebih 100,000 pelarian setakat ini telah menyeberang dari Sudan ke negara-negara jiran, melarikan diri daripada pertempuran antara tentera Sudan dan Pasukan Sokongan Pantas (RSF).

Perkara itu dinyatakan Pesuruhjaya Tinggi Pertubuhan Bangsa-Bangsa Bersatu (PBB) bagi Pelarian (UNHCR) pada Selasa, manakala pertempuran telah diperbaharui di sekitar kawasan sensitif di ibu negara, Khartoum.

Sebelum ini, PBB memberi amaran bahawa lebih 800,000 orang mungkin melarikan diri dari Sudan berikutan pertempuran tersebut di Khartoum walaupun gencatan senjata diisytiharkan dan penggantungan pemindahan oleh negara asing.

“Dianggarkan lebih 100,000 pelarian kini telah menyeberang ke negara jiran, termasuk pelarian Sudan,” ujar jurucakap UNHCR, Olga Sarrado dalam taklimat berita di Geneva.

Pertubuhan Antarabangsa untuk Migrasi juga menyatakan dalam kenyataan akhbar yang sama bahawa seramai 334,053 orang telah dipindahkan di dalam Sudan sejak 15 April, tarikh permulaan pertempuran.

“Dalam banyak kes, karavan yang agak kecil berhadapan dengan cabaran antara puak yang berperang, yang merupakan situasi yang sangat sukar dan berbahaya bagi mereka yang memulakan perjalanan ini,” ujar jurucakap organisasi itu, Paul Dillon.

Penyelaras Kemanusiaan PBB, Martin Griffiths dijangka melawat Sudan pada Selasa. Jurucakapnya berkata, salah satu keutamaannya ialah cuba menambah baik penyampaian bantuan kemanusiaan melalui jaminan laluan selamat.

Pegawai Pertubuhan Kesihatan Sedunia (WHO) juga berkata bahawa organisasi itu telah menghantar enam kontena yang mengandungi bekalan ke Pelabuhan Sudan yang mempunyai stok bantuan seberat 30 tan dan sedang menunggu di Dubai untuk menghantarnya.

Sementara itu, pertempuran tetap berlaku antara tentera Sudan dan RSF di Khartoum pada Selasa walaupun terdapat persetujuan kedua-dua pihak untuk melanjutkan gencatan senjata selama 72 jam.

Namun, saksi melaporkan mendengar bunyi meriam di bandar Khartoum, Bahri (utara) dan Omdurman (barat).

Saksi juga menyebut bahawa pesawat tentera terbang dengan kuat, dengan bunyi senjata anti-pesawat RSF kedengaran. Saksi melaporkan bahawa peluru jatuh di kawasan kejiranan Um Bidda, kejiranan 16 di Omdurman, mencederakan seorang lelaki, seorang wanita dan dua kanak-kanak tanpa mengetahui keadaan kesihatan mereka.

Sementara itu, RSF berkata dalam satu kenyataan bahawa pada pagi Selasa ia berjaya menembak jatuh pesawat MiG milik pasukan rampasan kuasa dan saki-baki ekstremis rejim yang tidak berfungsi (merujuk kepada tentera Sudan), selepas ia melancarkan serbuan di beberapa kawasan perumahan.

“Pasukan Sokongan Pantas akan terus menyelesaikan sebarang pencerobohan oleh puak ‘putschist’ di lokasi pasukan kami atau rumah rakyat yang tidak bersenjata, dan kemenangan hanya daripada Tuhan,” tambah kenyataan itu.

Sebelumnya pada petang Ahad, 30 April, tentera Sudan mengumumkan persetujuannya untuk melanjutkan gencatan senjata kelima di negara itu selama 72 jam tambahan, sebagai tindak balas kepada usaha AS-Saudi.

Pasukan RSF juga mengumumkan kelulusan melanjutkan gencatan senjata kemanusiaan untuk tempoh 72 jam pada tengah malam Isnin.

Sebaliknya, Dafallah al-Hajj, utusan Presiden Majlis Kedaulatan Sudan, Abdel Fattah al-Burhan, Panglima Tentera Sudan, menyampaikan mesej kepada Presiden Mesir Abdel Fattah al-Sisi berhubung perkembangan keadaan di negaranya, pada Selasa.

Ini berlaku semasa pertemuan utusan al-Burhan dengan Menteri Luar Mesir,Sameh Shoukry di ibu negara, Kaherah, menurut kenyataan Kementerian Luar Mesir.

“Al-Hajj menyampaikan kepada Menteri Luar Negeri mesej lisan daripada Pengerusi Majlis Kedaulatan Sudan kepada Presiden Abdel Fattah al-Sisi mengenai perkembangan situasi di Sudan sehubungan dengan operasi ketenteraan yang telah berlaku selama lebih dua minggu,” sebagaimana menurut kenyataan Mesir.

Menurut kenyataan, utusan Sudan itu mengucapkan terima kasih kepada kerajaan dan rakyat Mesir kerana mengalu-alukan mereka dengan keramahan serta layanan mesra kepada warga Sudan yang melarikan diri daripada api peperangan.”

Pada 27 April, Kementerian Luar Negeri Mesir mengumumkan bahawa ia telah memudahkan laluan lebih 14,000 rakyat Sudan dan lebih 2,000 warga asing dari 50 negara dan enam organisasi antarabangsa.

Semasa pertemuan dengan utusan Sudan, Menteri Luar Mesir menegaskan pendirian tegas negaranya yang menyeru keperluan gencatan senjata segera, serta kepentingan komitmen semua pihak untuk mematuhi gencatan senjata dan tidak melanggarnya untuk memberi peluang kepada bantuan kemanusiaan.

Selain itu, turut dilakukan operasi bantuan dan memulakan dialog serius yang bertujuan untuk menyelesaikan perbezaan yang sedia ada.

Sementara itu, Shoukry menyemak dengan utusan Sudan bahawa hubungan yang dibuatnya dengan rakan sejawatannya dengan beberapa negara aktif dan berpengaruh di peringkat antarabangsa dan serantau.

Beliau juga menyampaikan kepada utusan Sudan kebimbangan Mesir yang mendalam tentang kesinambungan keadaan semasa di Sudan, dan ia tidak akan berputus asa untuk membantunya mengatasi kesukaran ini.

Lawatan al-Hajj ke Mesir berikutan lawatan serupa yang dilakukannya ke Arab Saudi. Pada 30 April, Menteri Luar Arab Saudi, Putera Faisal bin Farhan mengadakan perbincangan dengan al-Burhan berhubung situasi di Sudan.

Isunya di sini ialah, siapa yang boleh menamatkan konflik ini? Adakah mungkin kuasa serantau Arab Saudi, Mesir, Emiriah Arab Bersatu (UAE), Ethiopia, Pertubuhan IGAD Afrika atau kuasa antarabangsa dapat menamatkannya?

Untuk menjelaskan perkara ini, ia harus memberikan petunjuk asas bahawa dengan kemerosotan minat Amerika di rantau ini adalah wajar bagi kuasa serantau untuk mengambil lebih banyak ruang dan perkara ini dapat dilihat sejak beberapa bulan lalu.

Kadangkala ia berfungsi di bawah kuasa Amerika dan kadang-kadang ia menyimpang sedikit daripadanya, tetapi perkara utama ialah ia berfungsi di bawah lampu hijau yang dibenarkan untuk dilakukan.

Ini tidak bermakna pentadbiran Amerika mengabaikan fail Sudan, kerana ia tidak menggugurkan fail mana-mana negara. Sebaliknya, terdapat minat yang besar di setiap negara di Timur Tengah.

Tetapi Amerika tidak lagi dapat mengikuti perincian sepenuhnya kerana peperangan besar yang terbuka kepada mereka di dunia dan konfrontasi ekonomi dengan China, serta perang dengan Rusia secara tidak langsung di Ukraine.

Oleh itu, kuasa serantau mengambil lebih banyak ruang untuk menyusun semula strategi, yang mana sekurang-kurangnya dalam keputusan perjanjian Iran-Saudi.

Sebelum meletusnya perang, terdapat kecenderungan barat, menurut laporan kepada Hemedti (ketua tentera RSF), memandangkan ia telah mengamanahkan mereka dengan tiga fail asas.

Yang pertama adalah untuk melindungi negara mereka daripada keganasan dan memeranginya, kedua, fail imigresen di mana ia berkhidmat kepada mereka, dan ketiga, untuk menyokong pasukan awam.

Tetapi hari ini kita melihat dari semua kuasa yang dibicarakan sama ada serantau atau barat, bahawa perbincangan tentang perang di Sudan telah menjadi luas dan tidak jelas.

Sebenarnya tidak ada huraian yang tepat, malah tidak ada pertuduhan tanggungjawab terhadap al-Burhan atau bagi Hemedti, dan ini menunjukkan bahawa terdapat kepentingan yang bertindih antara kedua-dua pihak.

Jadi siapa yang menjamin bahawa pertempuran itu akan tercetus. ada perselisihan peribadi antara dua jeneral?

Dengan permulaan pertempuran itu, rakyat seolah-olah berada di luar persamaan, dan sebahagian besar daripada mereka tidak menyokong satu pihak berbanding pihak yang lain, walaupun terdapat segmen yang menyokong RSF.

Sokongan ini khususnya datang daripada sebahagian pasukan awam yang mendakwa terdapat pakatan Mesir dengan tentera Sudan, dan mereka mengatakan bahawa terdapat pihak yang menentang pengaruh Mesir di negara itu.

Mengenai tuntutan untuk menghentikan perang dan kembali ke meja rundingan pula, walaupun kedua-dua pihak pergi ke Arab Saudi, ia tidak membawa kepada apa-apa, kerana tidak ada tekanan sebenar Arab atau antarabangsa setakat ini.

Semua pihak menentang sebarang campur tangan asing, tetapi campur tangan Arab mungkin boleh diterima sedikit sebanyak, dengan syarat perkara itu tidak diserahkan kepada negara Teluk sahaja.

Pada 19 April, parti-parti Sudan menandatangani dokumen persetujuan untuk menguruskan tempoh peralihan yang bertujuan untuk mengatasi krisis politik semasa di negara itu dan mencapai pemerintahan demokrasi sivil.

Dokumen yang ditandatangani mentakrifkan tugas tempoh peralihan dan perkongsian dalam menguruskannya antara komponen awam, komponen ketenteraan, serta pihak-pihak dalam proses damai.

Dokumen itu mencadangkan pembentukan kerajaan 20 menteri yang mewakili semua negeri di Sudan (18 negeri), dengan pencalonan perdana menteri yang berkelayakan (tanpa gabungan parti) dalam perundingan luas dengan kuasa politik.

Terdahulu pada 15 April lalu, konflik di Sudan telah menyaksikan pertempuran yang meluas antara tentera yang diketuai oleh Abdel Fattah al-Burhan dan Pasukan Sokongan Pantas (RSF), yang diketuai oleh Muhammad Hamdan Dagalo Hemedti.

Kedua-dua pihak bertukar tuduhan selepas pasukan yang bergabung dengan masing-masing pergi ke pusat kawalan milik satu sama lain.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Fitrah yang menjadi fitnah

Hari Raya Aidilfitri merupakan satu anugerah Allah SWT kepada hamba-Nya setelah sebulan berpuasa. Ia merupakan hari kemenangan umat Islam menghadapi ujian dan menyempurnakan sebulan berpuasa.

Ia adalah kemenangan dengan melawan hawa nafsu, membersihkan diri daripada dosa dan noda serta kembali kepada fitrah dengan menjadi orang beriman yang taat dengan perintah Allah SWT. Kemenangan ini disambut pada 1 Syawal dengan penuh kesyukuran atas segala nikmat dan limpahan kurnia Allah SWT.

Tiada hari kebesaran dan perayaan umat Islam yang lebih baik melainkan Hari Raya Aidilfitri dan Aidiladha. Daripada Anas bin Malik RA, dia berkata:

“Nabi SAW pernah datang ke Madinah sedangkan penduduknya memiliki dua hari raya yang pada keduanya mereka bermain-main (bergembira) pada masa jahiliyyah, maka baginda bersabda: “Aku datang kepada kamu sedangkan kamu memiliki dua hari (raya) yang menjadi medan permainan kamu pada masa jahiliah. Dan sesungguhnya Allah telah menggantikan keduanya dengan yang lebih baik iaitu Hari Raya Aidiladha dan Aidilfiri.” (HR An-Nasa’i, No. 959)

Umat Islam yang benar-benar memanfaatkan bulan Ramadan dan menghidupkannya dengan amal ibadah, sudah pasti akan merasai nikmat kemenangan yang disambut pada 1 Syawal.

Hari kemenangan ini disambut dengan tangisan sedih kerana berpisah dengan Ramadan dan tangisan gembira kerana berjaya menyempurnakan perintah Allah SWT.

Sambutlah hari raya dengan sunnah Nabi SAW

Umat Islam menyambut perayaan tidak seperti agama lain. Ia disambut mengikut landasan syariat Allah SWT dan tatacara sunnah Nabi SAW. Berikut merupakan beberapa tatacara yang disyariatkan untuk kita sebagai umat Islam menyambut hari raya aidilfitri:

Sunnah juga kepada kita untuk mandi di pagi hari raya sebelum berangkat untuk menunaikan solat sunat Aidilfitri.

Disunnahkan untuk memakai pakaian yang terbaik. Pakaian yang terbaik tidak semestinya baru dan mahal, tetapi cukup ia pakaian yang bersih, kemas dan indah.

Sebelum berangkat menunaikan solat sunat Aidilfitri, disunnahkan untuk kita menjamah sedikit makanan sebagai menutup anggapan dan prasangka bahawa dibenarkan untuk berpuasa pada 1 Syawal.

Sunnah juga untuk kita berjalan kaki menuju ke tempat solat Aidilfitri jika mampu dan jaraknya tidak terlalu jauh. Namun, tidaklah menjadi kesalahan untuk menggunakan kenderaan ke tempat solat tidak kuat untuk berjalan kaki.

Disyariatkan untuk kita bertakbir pada 1 Syawal, iaitu bermula ketika terlihatnya hilal (anak bulan) dan berakhir setelah selesainya kemuncak hari raya, iaitu ketika imam selesai berkhutbah. Disunnahkan juga untuk bertakbir sejak mula keluar daripada rumah hingga ke tempat solat. Ini sebagai mengagungkan syiar Islam di sepanjang perjalanan ke tempat solat.

Disunnahkan untuk kita mengambil jalan yang berbeza ketika pergi dan balik daripada menunaikan solat sunat Aidilfitri. Hikmahnya agar perjalanan yang ditempuh ke masjid lebih banyak langkahnya. Selain itu, supaya kita dapat bersalaman dengan orang-orang yang melalui kedua-dua jalan tersebut dan menampakkan syiar Islam di jalan-jalan tersebut.

Adalah sunnah untuk mengerjakan solat sunat Aidilfitri di kawasan lapang atau tempat terbuka seperti padang sehingga khatib dapat melihat semua hadirin. Ini juga sebagai mengeratkan tali persaudaraan sesama umat Islam dengan berkumpul ramai-ramai di sebuah tempat yang luas dan terbuka. Dengan ini dapat menampakkan kekuatan umat Islam kepada orang kafir.

Sunnah terbesar yang paling utama ketika menyambut Aidilfitri adalah melaksanakan solat sunat Aidilfitri sebanyak dua rakaat.

Demikianlah beberapa sunnah yang boleh sama-sama kita amalkan ketika menyambut hari raya aidilfitri pada 1 Syawal.

Kedatangan Syawal seharusnya menjadi titik permulaan untuk kita terus berubah dan istiqamah dengan amal ibadah yang telah kita lakukan semasa sebulan Ramadan. Tetapi menjadi kehairanan bagi kita apabila ada juga yang ponteng puasa Ramadan, namun bergembira menyambut hari raya.

Yang paling menghairankan adalah apabila ada juga insan yang tidak pernah menjejakkan kaki ke masjid untuk solat fardu atau solat tarawih, tetapi muncul untuk bersolat hari raya, walhal jarak dari rumah ke masjid tidak sampai 500 meter.

Apakah erti kegembiraan hari raya ini bagi mereka?

Daripada Jubair bin Nufair, dia berkata, “Para sahabat Rasulullah SAW apabila bertemu pada hari raya, sebahagian mereka mengucapkan kepada yang lain, “Semoga Allah menerima (ibadah) daripada kami dan daripada kamu.” (Fathul Bari, 2/446)

Ibnu Taimiyah apabila ditanya tentang ucapan selamat pada hari raya, beliau menjawab, “Katakanlah kepada yang lain apabila bertemu dengan ucapan: “Semoga Allah menerima (ibadah) daripada kami dan daripada kamu.” (Majmu’ al-Fatawa, 24/253)

Apabila bertemu sanak-saudara, kenalan, jiran atau sesiapa sahaja, kita ubah ucapan Selamat Hari Raya Aidilfitri kepada ucapan berikut:

Maksudnya: “Semoga Allah menerima (ibadah) daripada kami dan daripada kamu.”

Kita mohon hanya kepada Allah SWT segala amal ibadah yang telah kita lakukan pada bulan Ramadan diterima Allah SWT.  Kita mohon hanya kepada Allah SWT hidayah dan taufik untuk terus istiqamah dan diberikan petunjuk di jalan yang lurus.

Kita mohon hanya kepada Allah SWT keampunan atas segala dosa yang kita terlupa, terleka atau tidak tahu. Kita mohon hanya kepada Allah SWT untuk ditetapkan dalam iman dan Islam dan mematikan kita dalam husnul khatimah (pengakhiran yang baik).

Kita mohon hanya kepada Allah SWT diberikan kebaikan di dunia dan kebaikan di akhirat. Amin Amin Amin Ya Rabbal Alamin.

Khyrul Hycal HadiAktivis IKRAM Muda Sabah

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


COVID-19: Beberapa saranan pelan pemulihan ekonomi negara

Jadi prosesnya akan mengambil masa yang lebih lama kerana ia bergantung juga sejauh mana pemulihan ekonomi kuasa-kuasa besar dunia seperti China, Amerika Syarikat dan juga Jepun.

Justeru, kenyataan Menteri Hal Ehwal Ekonomi, Dato’ Sri Mustapa Mohamed yang menyatakan bahawa ekonomi negara akan pulih dalam tempoh masa enam bulan wajar disemak semula.

Tambahan pula, pakej rangsangan ekonomi yang diumumkan oleh kerajaan sebenarnya bukanlah pelan jangka masa yang lebih panjang tetapi ia hanya proses ‘mitigasi’ yang bersifat sementara dan tujuannya hanya untuk menampung kesan dan merangsang keadaan ekonomi yang sedia ada.

Antara krisis kemerosotan ekonomi yang terburuk dalam sejarah negara kita ialah pada tahun 1998 dan 1999. Keadaannya jauh berbeza dengan apa yang berlaku dan dihadapi oleh rakyat ketika ini kerana ianya hanya melibatkan negara-negara Asia khususnya negara ASEAN tetapi di peringkat antarabangsa dan global, ianya tidak terkesan.

Proses dan tempoh masa yang diambil oleh kerajaan pada ketika itu sekitar dua tahun untuk mengembalikan kestabilan ekonomi dalam usaha meningkatkan produktiviti untuk dieksport ke luar negara berdasarkan harga pasaran ketika itu. Ini kerana negara-negara lain tidak terjejas.

Berdasarkan kajian yang dikeluarkan oleh Jabatan Perangkaan Negara bermula daripada 23 sehingga 31 Mac 2020 ke atas lebih 170,000 responden, ianya telah mendapati bahawa separuh daripada keseluruhan responden tidak mempunyai duit simpanan atau duit poket sama sekali dalam tempoh berlangsungnya PKP.

Kemudian, satu pertiga daripadanya pula mengalami penyusutan pendapatan sebanyak 90 peratus. Ini bermakna, jika pendapatan sehari seseorang ketua keluarga itu berjumlah RM100, dia hanya mendapat RM10 sepanjang krisis ini berlangsung.

Secara perkiraan mudah, jika kita padankan hasil daripada kajian tersebut dengan keadaan kegawatan ekonomi pada masa ini, dijangka hampir 2.1 juta rakyat Malaysia akan mengalami risiko hilang pekerjaaan dan punca pendapatan selepas berakhirnya krisis ini.

Pada tahun 1998, hampir 84,000 rakyat yang hilang pekerjaaan dan terkesan ekoran krisis kewangan yang dialami. Ini bermakna, kesannya pada ketika ini menjangkau lebih daripada itu dan dijangka berlipat kali ganda.

Mewujudkan pelan pemulihan nilai mata wang tempatan

Kejatuhan nilai mata wang negara mendatangkan pelbagai kesan sampingan yang negatif. Walaupun begitu, kita perlu akui bahawa perkembangan ekonomi global mempengaruhi nilai mata wang tempatan.

Oleh itu, antara fokus utama yang perlu dititikberatkan oleh kerajaan ialah bagaimana kita ingin mestabilkannya agar rakyat Malaysia khususnya para pelajar di luar negara tidak terbeban.

Kerajaan juga boleh mewujudkan satu program khas untuk menggalakkan rakyat dan syarikat pengeluar tempatan membeli serta menjual bahan makanan mentah yang dikawal selia prosesnya dari awal hingga akhir di Malaysia, sekali gus mengurangkan pengunaan kuantiti bahan mentah yang diimport.

Pelan pemulihan nilai mata wang ringgit perlu segera dibentangkan dan memperkenalkan satu tempoh sasaran terhadap nilai mata wang negara.

Selain itu, kerajaan perlu mengalakkan rakyat membeli dan memanfaatkan produk tempatan bagi merangsang dan memperkukuhkan pertumbuhan ekonomi negara secara dasarnya dari semasa ke semasa.

Memperkenalkan sistem subsidi minyak mentah baharu

Berdasarkan Belanjawan 2020, anggaran pendapatan negara adalah USD60 setong harga minyak. Walau bagaimanapun, kini nilainya mencecah  USD20 dan berlaku penurunan mendadak sekitar USD40. Jika dipadankan secara tahunan, negara kehilangan pendapatan sekitar RM35 bilion.

Dalam keadaan aktiviti ekonomi yang berjalan perlahan dan kerajaan kekurangan sumber kewangan, ianya menjadi keperluan buat kerajaan untuk mewujudkan satu sistem subsidi yang baru dengan menghadkan kadar sistem subsidi minyak yang diberikan berdasarkan penggunaan maksima minyak mentah mengikut kadar kemampuan rakyat.

Sebagai contoh, rakyat yang terdiri daripada golongan B40 kadar penggunaan maksima minyak mentah yang disubsidikan berbanding rakyat yang terdiri daripada golongan T20 serta kadar subsidi yang diberikan oleh kerajaan berbeza.

Ini bermakna, jika penggunaan rakyat B40 tidak melepasi had yang ditetapkan, maka harga minyak mentah yang dibayar masih diberikan subsidi sebahagian daripadanya. Data jumlah penggunaan boleh direkod menerusi sistem MyKad secara mingguan dan ianya juga bergantung kepada harga pasaran minyak mentah dunia.

Sudah tiba masanya, kerajaan memperkenalkan Cukai Keuntungan Modal ke atas pendapatan yang melebihi RM10 juta setahun. Secara tidak langsung, ianya bukan sahaja fokus kepada penambahan sumber kewangan kerajaan tetapi memantau dan mengawasi jutawan dan orang-orang kaya yang telah mengaut keuntungan yang besar tanpa dikenakan sebarang bentuk cukai.

Institut Penyelidikan Ekonomi Malaysia (MIER) telah melaporkan bahawa 2.4 juta pekerja berisiko kehilangan pekerjaan ekoran wabak COVID-19 yang semakin membimbangkan. Oleh itu, kerajaan perlu mewujudkan satu sistem yang komprehensif tanpa meremehkan soal kesihatan para pekerja.

Sebagai contoh, satu dasar dan polisi perlu dilaksanakan dengan kerjasama kerajaan-kerajaan negeri sama ada mewujudkan satu suntikan dana atau kewangan bagi meningkatkan kualiti dan kuantiti produktivit, tanpa meminggirkan peranan dan cadangan daripada pemegang taruh seperti ahli akademik, wakil rakyat, pemimpin masyarakat dan syarikat-syarikat daripada pelbagai latar belakang industri.

Kerajaan perlu memandang serius terhadap pelan pemulihan ekonomi yang akan diumumkan kelak demi kesejahteraan rakyat dan negara dalam jangka masa yang pendek dan juga panjang.

Di samping itu, penekanan perlu diberikan dalam soal keberkesanan sistem yang sedia ada agar aktiviti ekonomi dapat dijalankan secara lancar dan berperingkat serta memberi jaminan tidak ada rakyat khususnya para pekerja terdedah kepada risiko jangkitan COVID-19.

Firzan Hakimi, aktivis Mahasiswa Keadilan Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Gegarkan dunia bersama 100 Juta Langkah Menentang Rasuah

Pengerusi Lembaga Pengarah Kumpulan Karangkraf dan Ketua Pasukan Rasuah Busters, Datuk Hussamuddin Yaacub berkata, ‘Malaysia 100 Juta Langkah Menentang Rasuah’ menjadi platform untuk menanamkan kesedaran dalam kalangan semua rakyat Malaysia mengenai keruntuhan moral yang disebabkan oleh rasuah.

“Dalam program itu setiap rakyat Malaysia diberi kuasa untuk mengatakan tidak terhadap rasuah dan ini adalah pemerkasaan yang dapat melibatkan seluruh keluarga setiap rakyat Malaysia.”

Menurutnya, semangat kebersamaan dalam program ini akan menjadi pencetus untuk mendorong perubahan yang sangat kurang di Malaysia.

“Ini akhirnya akan membawa kepada perubahan dalam #NilaiMoralKarakterBangsa,” katanya.

Dalam pada itu, Pasukan #RasuahBusters tersebut bergabung dengan lebih 100 rakan strategik terdiri daripada badan berwajib, badan bukan kerajaan (NGO) dan korporat untuk menggerakkan kempen membasmi budaya rasuah secara besar-besaran ke segenap lapisan masyarakat yang bermula pada hari ini hingga 30 Jun depan.

“Program itu untuk mengumpul sokongan agar ia dapat diterjemah sebagai suara lantang rakyat Malaysia menolak rasuah,” kata Ketua Pegawai Eksekutif Checkpoint Spot Sdn Bhd, Benjamin Yeow.

Menurutnya, program itu juga merupakan acara pertama seumpama itu di Malaysia dan dunia dan menerusi program ini, peserta cuma perlu mendaftar secara percuma di satu platform yang disediakan.

“Melalui pendaftaran itu peserta dapat mengesan langkah harian mereka selama 30 hari dan mengikrar jumlah langkah mereka untuk tujuan memerangi rasuah,” katanya.

Beliau mensasarkan seramai 10,000 rakyat Malaysia dari semua peringkat umur akan bergabung untuk menyemarakkan program ini.

“Kami turut menambahkan unsur keseronokan dalam usaha menentang rasuah melalui acara yang dianjurkan ini seterusnya sesiapa pun berpeluang memenangi hadiah menarik dalam Cabutan Bertuah kami dan apabila anda merujuk rakan untuk menyertai acara kami,” katanya.

Menerusi inisiatif itu pihaknya turut memberi kuasa kepada rakyat Malaysia untuk menghantar mesej bahawa pihaknya bersatu dalam solidariti dan berjalan 100 juta langkah menentang rasuah.

“Malaysia 100 Juta Langkah Menentang Rasuah’ dijayakan sepenuhnya oleh teknologi yang dibangunkan oleh kepakaran tempatan dan mesej hebat berkenaan akan menjadi benih perjuangan berterusan rakyat untuk membanteras rasuah.”

Program ini mensasarkan seramai 10,000 rakyat Malaysia bagi mengumpulkan 100 juta langkah dalam masa 30 hari yang mana, setiap langkah akan mewakili usaha rakyat Malaysia dalam membanteras budaya rasuah.

Sekiranya anda berpendapat rasuah merosakkan negara ini dan ingin membuat perubahan bersama dengan semua rakyat Malaysia, jangan teragak-agak untuk sertai program ini.

Daftarkan diri dan keluarga anda untuk menjadi sebahagian daripada gerakan menentang rasuah. Penyertaan bagi acara ini adalah PERCUMA! Jangan lupa untuk berkongsi dan menjemput rakan anda untuk menyertai acara ini.

Oleh itu, seluruh rakyat Malaysia dijemput untuk sama-sama mengikuti program itu untuk menyatakan tidak kepada rasuah di mana pendaftaran boleh dibuat di https://cps4.me/100juta.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pekerja ‘Berhenti Senyap-senyap’: Wajar Atau Tidak?

Pada pertengahan bulan Ogos 2022 yang lalu, ketika saya sedang menatal halaman ‘Untuk Anda’ dalam aplikasi TikTok, hadirlah sebuah video yang menerangkan konsep yang sedang tular ketika itu dalam kalangan pekerja di Amerika Syarikat (AS), iaitu konsep ‘quiet quitting’.

Bagi memendekkan cerita, ‘quiet quitting’ atau diterjemahkan secara harfiah sebagai ‘berhenti senyap-senyap’ merupakan suatu konsep yang menerangkan tindakan seseorang pekerja yang hanya melakukan kerja-kerja dalam skop pekerjaannya sahaja dan hanya pada masa bekerja yang ditetapkan sahaja; tidak lebih daripada itu.

Pasti ada yang keliru, mana pula datangnya konsep ‘berhenti kerja’ daripada amalan ‘berhenti senyap-senyap’ ini?

Yang terjadi sebenarnya ialah seseorang yang ‘berhenti senyap-senyap’ sebenarnya bukanlah betul-betul melakukan permohonan berhenti kerja sama ada secara aktif atau pasif-agresif.

Seperti yang disimpulkan secara ringkas dalam sebuah video TikTok lain pula, konsep ‘berhenti senyap-senyap’ ini bermaksud seseorang pekerja itu berhenti daripada meneruskan mentaliti bekerja terlampau keras (hustle culture mentality) kerana akhirnya, sesuatu pekerjaan itu hanyalah kerja.

Dengan kata lain, ‘berhenti senyap-senyap’ ini hanyalah suatu gerakan senyap para pekerja kelas pertengahan yang kian tular di AS untuk tidak lagi tunduk pada tuntutan para majikan untuk melakukan sesuatu yang melebihi skop pekerjaannya dan pada luar waktu bekerja.

Malah, sebenarnya ‘berhenti senyap-senyap’ ini hanyalah suatu ungkapan lain bagi menggantikan konsep ‘bekerja dengan sepatutnya’ sahaja.

Namun begitu, kini kita hidup pada zaman yang amat memalukan dan memilukan apabila konsep asas yang melibatkan hak-hak buruh boleh dianggap sebagai suatu konsep yang boleh tular dalam media sosial dan menjadi perbincangan penting dalam media utama seluruh dunia.

Kita fikirkan secara logik sahajalah; jika kita mahukan seseorang itu balik lebih lewat daripada waktu tamat kerjanya, kita mestilah bayar mereka pampasan lebih masa (OT), bukan?

Tapi, tidak bagi warga pekerja di AS. Mereka yang menuntut hak yang seasas ini dianggap mahu ‘berhenti senyap-senyap’. Nampak gayanya, pekerja yang menuntut hak buruh kini dianggap sebagai pekerja yang tidak lagi dapat mencari ‘erti’ dalam pekerjaannya.

Wah, siapa yang kata orang yang ‘berhenti senyap-senyap’ ini tidak suka pada pekerjaannya kerana tidak lagi dapat mendalami makna pekerjaannya? Sudah tentulah Allison Schrager, salah seorang kolumnis pendapat di Bloomberg yang menulis tentang ekonomi pula itu!

Beliau dengan bangganya memulakan karangan pendapatnya dengan mengatakan bahawa sesiapa yang mencari kerja dengan menjadikan pencarian makna dalam kerjaya sebagai matlamat utama akan meletakkan dirinya dalam kegagalan.

Anda boleh menilai sendiri daripada artikelnya yang panjang lebar itu betapa rabunnya beliau terhadap konsep ini. Beliau bercerita panjang lebar tentang arah aliran (trend) anak muda zaman sekarang yang lebih mementingkan pengertian dalam sesebuah kerjaya yang diceburi lebih daripada aspek pendapatan.

Selain daripada itu, beliau turut mengkritik dengan panjang lebar bahawa obsesi terhadap mencari pengertian dalam pekerjaan merupakan sesuatu yang sia-sia dan tidak semestinya akan membuahkan hasil yang memuaskan untuk bekerja.

Mahu tahu apa kepuasan pekerja yang dimaksudkan olehnya? Menurutnya sendiri, dalam artikel yang ditulisnya sendiri, pekerja yang melaporkan kepuasan yang tinggi ialah mereka yang melakukan kerja mereka dengan baik, mengaplikasikan kemahiran mereka dan mereka dibayar sewajarnya.

Perlu rasanya saya ulang sekali lagi, beliau sendiri berkata, pekerja yang berpuas hati dengan kerjayanya ialah mereka yang dibayar sewajarnya! Beliau sendiri mengakui keabsahan perkara ini.

Maka sebab itulah, memetik kata-kata Ed Zitron dalam satu temu bual dengan National Public Radio (NPR) di AS, “Jika anda mahu pekerja anda melakukan kerja sebanyak-banyaknya (above and beyond), beri pampasan secukupnya kepada mereka. Beri mereka $200. Bayar mereka lebih jika mahu mereka kerja lebih.”

Malah, sebenarnya ungkapan ‘berhenti senyap-senyap’ itu sendiri merupakan suatu ungkapan dengan kaedah tatanama yang salah (misnomer) kerana hakikatnya, amalan ‘berhenti senyap-senyap’ ini hanyalah suatu tindakan wajar pekerja yang menuntut agar mereka tidak dibebankan dengan tugasan melebihi tangga gaji mereka.

Dalam temu bual yang sama dengan NPR, Ed Zitron yang turut menerbitkan surat berita (newsletter) “Where’s Your Ed At” itu berkata bahawa penggunaan ungkapan ‘berhenti senyap-senyap’ ini adalah tidak lain tidak bukan lahir daripada budaya syarikat yang gemar mengeksploitasi pekerja tanpa memberikan mereka pampasan sewajarnya.

Di Malaysia juga, kita dapati bidang yang banyak menggunakan pekerja dengan tangga gaji paras minimum seperti bidang penyediaan makanan (F&B) sudah ketandusan pekerja.

Justeru pada tahun 2022 ini, kita sepatutnya sudah boleh merenung betapa pekerja hari ini makin celik dengan hak-hak mereka.

Tambahan lagi, tuntutan pekerja untuk diberi pampasan secukupnya atas kerja yang mereka lakukan tidak sepatutnya dipandang enteng, hatta di Malaysia sekali pun.

Kita sepatutnya malu dengan syarikat luar negara yang membuka francais di Malaysia membayar pekerja tahap terbawah mereka dengan gaji yang lebih tinggi daripada gaji minimum yang ditetapkan, sedangkan syarikat tempatan masih berdolak-dalik untuk menaikkan gaji pekerja mereka mengikut peraturan baharu yang ditetapkan.

Akhirnya, mesej yang ingin dibawa daripada gerakan ‘berhenti senyap-senyap’ ini mudah sahaja sebenarnya; jika mahu mereka bekerja lebih, bayar mereka lebih. Itu sahaja.

Wan Salman Wan Sallam ialah aktivis Pertubuhan IKRAM Malaysia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kejatuhan Trump: Dunia boleh menarik nafas lega?

Jatuh juga akhirnya manusia yang angkuh dengan keangkuhannya, Donald John Trump. Sesiapa yang mengikuti ‘skrip’ perjalanan ketika dirinya berkuasa, tentu mengetahui dan berasa jelek sekali.

Sejak bermula pemerintahannya sebagai Presiden Amerika Syarikat (AS) ke-45, Muslim di Amerika merasakan kesan daripada Islamofobia dan dirinya cenderung bersikap lebih arrogant (sombong) terhadap umat Islam.

Ini terbukti dalam salah satu tindakan awal yang diambilnya ketika memegang jawatan presiden pada tahun 2017, iaitu mengeluarkan larangan perjalanan yang mensasarkan beberapa negara yang majoriti penduduknya yang beragama Islam.

Kemenangan Joseph Robinette Biden Jr, yang lebih dikenali sebagai Joe Biden yang diumumkan pada 7 November lalu, membuatkan seluruh dunia tertumpu kepada negara Uncle Sam itu. Pelbagai tanggapan serta harapan dizahirkan masyarakat dunia terhadap Biden agar beliau mengambil peduli dengan segala yang disuarakan itu.

Rakyat Palestin menyatakan kepuasan mereka terhadap kekalahan Trump kerana dasar yang ia bawa selama memerintah, di mana dia berusaha untuk menentang hak-hak Palestin.

Ketika perhatian dunia mula memfokuskan untuk mengetahui apakah Presiden AS yang baharu, persoalannya, adakah Joe Biden akan bekerja untuk mengubah dasar itu, atau adakah dirinya akan tunduk kepada tekanan sekutunya yang mempengaruhi dasar Washington?

Walaupun Donald Trump gagal mengekalkan kerusi presiden untuk penggal kedua yang disebabkan dasar dalam dan luar negara, namun masih ada rasa ketakutan rakyat Palestin bahawa lelaki ini dalam beberapa hari akan datang akan membuat keputusan sebelum dirinya melepaskan jawatannya.

Sebagai tanda rasmi aspirasi untuk kembali kepada hubungan seperti semula dengan AS, Presiden Mahmoud Abbas mengucapkan tahniah kepada Joe Biden atas kemenangannya sebagai Presiden AS dan Naib Presidennya yang terpilih, Kamala Devi Harris.

Berikutan itu, Abbas menyatakan hasratnya untuk bekerjasama dengan Presiden Biden dan pentadbirannya untuk memperkukuhkan hubungan Palestin-Amerika bagi mencapai kebebasan, kemerdekaan, keadilan dan martabat untuk rakyat Palestin demi kestabilan dan keamanan untuk semua di rantau dan dunia.

Ahli Jawatankuasa Eksekutif Pertubuhan Pembebasan Palestin (PLO), Hanan Daoud Mikhael Ashrawi menerusi akaun Twitternya menyatakan bahawa Washington memerlukan rawatan daripada ‘Trumpisme’ untuk mengembalikan keseimbangan moralnya setelah tersingkirnya Donald Trump.

“Dunia juga boleh menarik nafas lega,” katanya.

Beliau menambah, Trumpisme mesti dihapuskan dan ditangani dengan teliti untuk memulihkan keseimbangan manusia, moral dan undang-undang di dalam dan di luar Amerika Syarikat.”

Perlu diperhatikan juga, bahawa selama pemerintahannya, Trump telah membawa banyak musibah kepada perjuangan rakyat Palestin terutama mengisytiharkan Baitulmaqdis (Jeruslalem) sebagai ibu kota negara haram Israel, memindahkan kedutaan negaranya.

Trump turut mengakui kedaulatan Israel di Bukit Golan dan mengusulkan rancangan ‘Perjanjian Abad Ini’ yang mana Israel berkuasa ke atas 30 peratus wilayah Tebing Barat, dan juga menundukkan beberapa negara Arab melalui hubungan normalisasi.

Semua ini berlaku sebelum penutupan pejabat PLO di Washington dan AS menghentikan sokongan kepada United Nations Human Rights Council (UNHCR), yang mana keputusan tersebut mendorong pemimpin Palestin bertindak memutuskan hubungan dengan pentadbiran Trump.

Dalam situasi ini, Ketua Biro Politik Hamas, Ismail Haniyeh mengharapkan Presiden terpilih, Joe Biden untuk memperbaiki sejarah Amerika.

“Dasar rakyat yang tidak adil telah menjadikan Amerika Syarikat sebagai rakan kongsi dalam ketidakadilan dan pencerobohan, dan mereka telah merosakkan keadaan kestabilan di rantau dan dunia.”

“Ini menghalang kemampuan Amerika untuk menjadi pihak yang menyelesaikan perselisihan,” kata beliau dalam satu kenyataan media.

Haniyeh juga turut menyarankan presiden baharu AS itu menarik diri daripada ‘Perjanjian Abad Ini’ dan membatalkan keputusan untuk menganggap Baitulmaqdis sebagai ibu kota Israel dan memindahkan kedutaan Amerika ke sana dengan cara yang bertentangan dengan semua kedudukan dan keputusan antarabangsa.

Beliau juga menyeru Biden untuk mengakhiri semua keputusan yang berkaitan dengan percubaan untuk membubarkan masalah pelarian, terutama mengurangkan sokongan kepada badan bantuan dan Pertubuhan Bangsa-Bangsa Bersatu (PBB) untuk Pelarian Palestin (UNRWA).

“Trump adalah yang paling ekstrem dalam menyokong penjajahan (Israel) dengan menafikan hak rakyat Palestin,” tegas beliau sambil menerangkan bahawa rakyat Palestin telah menderita selama beberapa dekad yang lalu berikutan dasar berat sebelah Amerika yang menyokong Israel.

Selain itu, beliau meminta agar Biden menghormati kehendak rakyat Palestin, pilihan demokratik dan jalan perjuangan mereka serta menghentikan memberi tekanan kepada negara-negara dan masyarakat di wilayah tersebut.

Haniyeh juga menegaskan bahawa rakyat Palestin akan meneruskan perjuangan mereka dengan segala cara yang sah untuk menamatkan penjajahan bagi mencapai kemerdekaan.

Pegawai media di Suruhanjaya Mobilisasi dan Organisasi Fatah, Munir Al Jaghoub mengulas keputusan pilihan raya AS dalam statusnya di Facebooknya:

“Ada beberapa kes dalam sejarah pemilihan presiden AS yang mana presiden tidak menang bagi penggal kedua.”

Menurutnya, Trump adalah yang termasuk dalam senarai hitam tersebut dan sebagai hukuman atas dasar semberono yang mengancam keamanan, keselamatan di dunia dan mengancam akan menimbulkan keretakan dalam masyarakat Amerika itu sendiri.

Beliau menekankan bahawa rakyat Palestin dan perjuangan nasional mereka berada di barisan hadapan yang terjejas oleh dasar-dasar ini yang mana, Trump dan pentadbirannya berusaha ‘memberi ganjaran kepada Israel’ di Palestin dan untuk mengesahkan pendudukan ini serta menolak tuntutan rakyat Palestin yang sederhana dan adil.

“Trump akan masuk ke dalam situasi ‘in limbo’, dan isu Palestin akan tetap menjadi tajuk keadilan serta aspirasi ke arah kebebasan dan pembebasan daripada penindasan dan kejahatan penjajahan.”

Manakala, kumpulan Jihad Islam Palestin, Dawood Shihab menegaskan bahawa kumpulannya tidak bergantung dengan keputusan pilihan raya Amerika itu, dan mereka juga tidak meletakkan harapan kepada perubahan dalam dasar Washington terhadap isu Palestin.

Menurutnya, Palestin mempunyai pengalaman pahit dengan pemerintahan Amerika secara berturut-turut. Ini menunjukkan bahawa Amerika mempunyai sejarah panjang yang berat sebelah terhadap Palestin dan memusuhi rakyatnya.

“Terdapat banyak cara yang harus dilakukan Amerika jika ingin mencuci ‘sejarah hitam’ hubungannya dengan negara Arab dan Islam serta rakyat Palestin khususnya,” ujar beliau.

Beliau menekankan bahawa sokongan Amerika terhadap Israel adalah penyebab utama pembunuhan beramai-ramai dan pembersihan etnik yang dideritai rakyat Palestin dan Amerika adalah penyebab utama kerosakan dan penderitaan yang teruk itu.

Dalam perkembangan lain, laman sosial turut dihujani dengan komen-komen harapan juga sarkastik, setelah pengumuman kejayaan Biden dan kejatuhan Trump dalam pilihan raya AS.

Salah seorang aktivis membuat catatan di Twitternya, “Tuhan melarang apa yang dia kehendaki”, iaitu merujuk kepada kedudukan Trump setelah berita mengenai kegagalannya mempertahankan kerusi presiden itu.

Pengguna lain pula menerbitkan gambar Trump sedang duduk di kerusi dengan wajah mengerutkan dahi, sementara dua gadis menuang air sejuk di kepalanya.

Antara komen-komen sarkastik itu termasuk wartawan Mahmoud Al-Khatib yang menerbitkan gambar Trump di tepi jalan menjual di sebuah gerai sayur setelah dia selesai bertugas sebagai presiden dan gambar terakhir Biden meminta Trump untuk mendapatkan kunci Rumah Putih.

Alia Hamad yang aktif menulis di blog, menulis di status Facebooknya dengan menyatakan, “Trump telah kalah baru-baru ini dan inilah yang sangat penting.”

Abdel Nasser Farwana, pakar dalam urusan tahanan menulis:

“Trump jatuh dan Presiden Abu Mazen (Mahmoud Abbas) menang. Trump pergi dan rakyat Palestin tetap berjuang dan tujuannya masih hidup berprinsip.”

Dalam pada itu, menurut akaun Facebook Israel berbahasa Arab yang dikendalikan oleh Kementerian Luar Negeri Israel berkata:

“Pemimpin Israel menawarkan gencatan senjata kepada Biden. Pemimpin pemerintah penjajahan Benjamin Netanyahu, ketua entiti Reuven Rivlin, dan Menteri Luar Negeri Gabi Ashkenazi, tetap tidak lupa mengucapkan terima kasih kepada Trump atas kerja gigihnya selama empat tahun kekuasaannya untuk memperkuat keamanan negara Israel dan membangun hubungan damai antara negara itu dan negara-negara jiran di rantau ini dan pendiriannya terhadap Iran.”

Presiden Joe Biden telah menetapkan empat keutamaan yang akan beliau laksanakan setelah pindah ke Rumah Putih pada Januari 2021. Perjuangan melawan COVID-19 adalah keutamaan pertama diikuti oleh pemulihan ekonomi, persamaan kaum dan perubahan iklim sebagaimana yang diterbitkan di laman web Presiden Biden dan Naib Presidennya, Kamala Harris, di BuildBackBetter.com.

Laman web itu menunjukkan bahawa pasukannya akan mendepani cabaran-cabaran tersebut sejak hari pertama beliau memegang jawatan sebagai Presiden Amerika Syarikat ke-46 iaitu 20 Januari 2021.

Dengan ucapan tahniah daripada pemimpin dan penyokong dari serata dunia setelah malam kemenangannya, Biden dan Naib Presiden terpilih, Kamala Harris mengumumkan bahawa mereka akan menerima taklimat bersama di Wilmington, Delaware daripada pasukan penasihat mengenai COVID-19.

Di samping itu, beliau berjanji untuk mengembalikan Amerika Syarikat kepada Perjanjian Paris dan menghapuskan keputusan imigresen yang melarang kemasukan warganegara dari beberapa negara Islam ke AS.

Secara ringkasnya, Perjanian Paris (Paris Agreement) adalah sebuah perjanjian dalam Persidangan Pertubuhan Bangsa-Bangsa Bersatu mengenai Perubahan Iklim (UNFCCC) yang berurusan dengan pengurangan pelepasan gas rumah hijau, adaptasi serta kewangan yang berkaitan bermula pada tahun 2020.

Isi-isi perjanjian tersebut dirunding oleh wakil-wakil 196 pihak pada Persidangan Pihak-Pihak UNFCCC yang ke-21 di Paris, Perancis dan diguna pakai pada 12 Oktober 2015. Sehingga Jun 2017, sebanyak 195 ahli UNFCCC telah menandatangani perjanjian ini, manakala sebanyak 148 yang telah mengesahkannya.

Dalam perjanjian ini, setiap negara menentukan, merancang serta melaporkan dengan tetap sumbangan mereka sendiri demi menangani pemanasan global. Tiada mekanisme yang memaksa sesebuah negara menetapkan sasaran tertentu dalam tarikh tertentu, tetapi setiap sasaran baru yang ditetapkan harus pergi melangkaui sasaran yang ditetapkan sebelumnya.

Pada 2017, Trump telah mengumumkan bahawa negaranya menarik diri daripada menyertai perjanjian itu, walaupun sebanyak 195 negara lain telah menzahirkan keazaman yang tinggi agar perjanjian itu dipertahankan demi masa depan ekologi negara masing-masing berkenaan isu pemanasan global.

Seterusnya, Biden juga berjanji untuk memilih pemerintahan yang mencerminkan kepelbagaian walaupun beliau mungkin perlu berjuang mendapatkan persetujuan untuk pelantikan yang lebih progresif jika parti Republican tetap menguasai Senat. Majoriti di Senat belum diputuskan kerana masih menunggu dua pillihan raya di Georgia pada Januari 2021.

Dalam ucapan kemenangannya pada Sabtu lalu, Biden menyuarakan untuk menyatukan negara yang berpecah belah dan mengenai penyokong Trump pula, beliau berkata:

“Ini bukan musuh kita. Mereka orang Amerika dan mari kita mulakan di sini hari ini akhiri era demonisasi di Amerika.”

Dalam perkembangan lain, pasaran kewangan menyambut kemenangan Biden dengan saham mencatat kenaikan di Tokyo dan Hong Kong, dan niaga hadapan AS meningkat di Wall Street pada hari Ahad, selepas kemenangannya.

Para pemimpin Britain, Perancis, Jerman, Itali, Sepanyol dan negara-negara Eropah lainnya tidak ketinggalan mengucapkan tahniah kepada Biden, termasuk negara Australia, Kanada, India, Indonesia, Malaysia, Jepun, Korea Selatan dan Arab.

Biden, yang akan berusia 78 tahun pada 20 November ini, adalah presiden tertua yang terpilih ke Rumah Putih dan beliau juga merupakan Katolik kedua yang terpilih sebagai presiden Amerika Syarikat selepas John F. Kennedy.

Manakala  Kamala Harris, 56, seorang senator dari California, adalah wanita pertama, orang kulit hitam pertama dan orang pertama berketurunan India yang dipilih sebagai Naib Presiden.

Rasionalnya, isu Palestin tetap menjadi keutamaan umat Islam seantero dunia. Moga Presiden negara AS ini membawa perubahan yang baik kepada seluruh dunia dengan kuasa besarnya.

Sama-sama kita saksikan ‘aksi’ selanjutnya, adakah seorang Joe Biden akan merealisasikan kata-katanya, atau sekadar meraih sokongan agar kemenangan berpihak kepadanya?

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…